Problematica legată de calendarul Bisericesc: articole de Nae 
lonescu (Cuvântul 1929) 

şi Mircea Vulcănescu 


Nae lonescu 


Dificultăţi bisericeşti - Ce e cu data Sfintelor Paşti? - 


Hotărât lucru, Biserica noastră e sortită să treacă prin tot felul de greutăţi. 
Sunt unele ridicate prin amestecul politicii de partid în trebile ecleziastice; sunt 
altele provocate de penetraţiunea spiritului laic şi de pierderea simțului tradiţiei şi 
al canonicităţii vieţii noastre bisericeşti. Dar sunt chestiuni cari nu au nici un fel de 
legătură cu influenţa lăturalnică şi cari, dacă pricinuiesc greşeli, e pentru că nu au 
fost la timpul lor suficient studiate. O asemenea problemă e cea a datei la care se 
vor sărbători Sfintele Paşti în anul 1929. 

Nu credeam să avem prilejui a ridica aşa de curând această chestiune. 
Ştiam că, în Sfântul Sinod, se pusese problema şi că la calcularea acestei date se 
iviseră dificultăţi. Dar mai ştiam că, tocmai pentru că lucrurile nu erau clare 
pentru toată lumea, o hotărâre nu se luase; chestiunea urmând a mai fi studiată. 
Când, iată că astăzi ni se comunică, din sursă absolut demnă de încredere, că 
data sărbătoririi Sfintelor Paşti a fost definitiv fixată pentru 31 mart. 

31 mart? Cine a hotărât această dată imposibilă şi pentru ce motive? 

Sfintele Paşti la 31 mart însemnează că nu vom sărbători Invierea Domnului 
nici în aceeaşi cu catolicii, nici cu protestanții, nici - ceea ce e încă mai grav - cu 
ceilalţi ortodocşi. 

Mai însemnează că vom sărbători Paştele înaintea paştilor evreieşti; ceea ce 
contravine în chip expres şi adevărului istoric, aşa cum este el înregistrat în 
Sfânta Evanghelie, şi hotărârii explicite a Sinodului de la Niceea ce stipulează că 
în nici un caz data Paştilor nu se poate fixa înainte de paştele evreieşti. 

Ni se răspunde că data de 31 mart e indicată de calculele ştiinţifice ale nou- 
lui calendar; şi că, dacă am renunţa la ea, o altă dată indicată de aceleaşi calcule, 
după care, de altfel, serbează celelalte Biserici Ortodoxe, ar fi aşa de târzie, încât 
Postul Sfântului Petru nu ar dura decât trei zile... 

Să, mai vorbim însă şi serios. Chestiunea calendarului a făcut poporenilor 
noştri destul sânge rău. Agitaţia pe această temă, întreţinută precum ne amintim 
şi de, iresponsabilitatea d-lui Goga, nu e nici astăzi terminată. Defectuos şi 
neîndemânatic iniţiată, schimbarea calendarului a fost, de bine de rău, acceptată 
mat mult prin scurgerea vremii. E cuminte să dăm agitatorilor un nou prilej - de 
data aceasta perfect fundat - pentru răscolirea patimilor?... Calculele ştiinţifice se 
opun? Noi, care ştim aproximativ cum se adună două numere, ne îngăduim a 
observa reprezentanţilor „ştiinţei” că şi celelalte biserici ortodoxe, care vor 
sărbători Învierea după paştile evreieşti, tot după calcule ştiinţifice se conduc. Prin 
urmare, să înceteze pretenţiunile „ştiinţificilor”. 

Şi să ne gândim la alte lucruri mai însemnate. De pildă, la faptul că creşti- 
nismul răsăritean, şi aşa destul de fărâmiţat, ar trebui să evite prilejurile în care 
se rupe solidaritatea de manifestare. Mai mult spirit unificator nu strică, în orice 
caz; mai ales astăzi - când renaşterea religioasă a Răsăritului trebuie să ducă la 
precizarea unei conştiinţe comune. 

Ce e de făcut? Nu o vom spune noi. Nu o vom spune, în orice caz, până când 
nu vom cerceta cu grijă problema. E sigur însă că hotărârea Sfântului Sinod, care 
ridică atâtea dificultăţi, nu poate fi decât pripită. Să se ia chestiunea din nou în 
studiu şi în discuţiune. Şi să se convoace în toamnă o sesiune extraordinară a 
Sfântului Sinod... 


Agitaţii pe tema calendarului 


Un sătean din fundul Moldovei m-a cercetat acasă. El îmi aducea o petiție 
semnată de câteva sute de oameni, pe care eu trebuia să o prezint ministrului 
Cultelor şi prin care creştinii cer Ministerului să-i lase să-şi prăznuiască sărbătorile 
după stilul vechi... 

Petiţia este tipărită. Ceea ce însemnează că asemenea hârtii circulă pe o 
rază mai întinsă în ţară. Mi se afirmă că acţiunea împotriva noului calendar are 
impunătoare proporţii. Treizeci de comune din acel colţ de Moldovă nu mai merg 
la biserică pentru că preoţii slujesc după noua orânduială a Sfântului Sinod. Unii 
din ei se duc duminica, dar lucrează în zilele de sărbătoare după stilul nou. Alţii 
ocolesc biserica chiar în zilele de duminică pentru că... se calcă legea. 

Asta însemnează că nici până astăzi opera de lămurire a credincioşilor, pe 
care am cerut-o stăruitor în urma neîndemânaticei reforme a calendarului şi care, 
pe alocurea, a fost chiar iniţiată, nu şi-a făcut efectele... 


Pentru liniştirea creştinilor 


La Ministerul Cultelor, unde am fost să mă interesez de chestiunea agitaţiei 
pe tema calendarului - agitaţie pe care marea majoritate a publicului o socotea 
închisă - mi s-a lămurit că asemenea petiţii, ca cea de care scriam în numărul de 
ieri şi prin care se cerea, nici mai mult nici mai puţin decât dreptul de a prăznui 
sărbătorile după vechea aşezare - sunt cu zecile depuse la minister; iar 
semnăturile sunt până acum mii. 

Se prin aceasta că afirmaţia pe care o făceam ieri asupra caracterului grav 
şi general al acestei agitaţii era fundată... 

Aşa fiind, noi trebuie să constatăm că, în faţa caracterului grav al acestor în- 
tâmplări, cel puţin acum va trebui să se intervină de sus pentru a se drege ceea 
ce mai poate fi dres. Ce e de făcut e simplu. Mai întâi, trebuie anulat principalul 
motiv concret de agitaţie: data serbării Paştelui în anul care vine. 

Omul purtător al petiţiei, de care vorbeam, se arăta foarte îngrijorat de 
faptul că aşezarea prăznuirii Sfintelor Paşti în 1929 reduce până la desființare 
Postul Sfinţilor Petru şi Pavel. „Ne-a tăiat Postul Sfinţilor Apostoli, domnule 
profesor. Apoi, aşezare e asta, ori stricare de lege?”... 

De ce se tem anume creştinii? De păcatul de a prăznui sărbătorile 
împărăteşti şi pomenirea sfinţilor Bisericii în alte zile decât cele de până acum, 
presupuse ca indicate de Biserica Dreptcredincioasă. Să presupunem un moment 
că teama lor ar fi fundată. Şi că, în adevăr, noul calendar ar fi o greşeală şi un 
păcat împotriva Ortodoxiei... 


Un sighilion patriarhal 


Problema calendarului este iarăşi în centrul preocupărilor. Se ridică din 
Basarabia şi de prin nordul Moldovei, adică tocmai de prin părţile unde 
sensibilitatea noastră religioasă este mai ascuţită şi unde chestiunile bisericeşti 
sunt totdeauna actuale. 

Pentru opinia publică a oraşelor, problema apare mai degrabă ca un cui 
sum. Oamenii ridică din umeri şi se miră; parcă ce-i dacă mergem după vechiul 

sau noul calendar! Nu e nici o surpriză. Şi totuşi, problema este esenţială 
Ortodoxiei şi o întreagă literatură a chestiei există. 

Dăm, de pildă, astăzi un sighilion patriarhal; e vechi de prin 1583. Dar 
conţinutul lui e plin de suc. lată-l: 


„lerimia, cu mila lui Dumnezeu, arhiepiscop al Constantinopolului - Noua 
Romă - şi Patriarh ecumenic 

Fiindcă din nou Biserica Vechei Rome, inşelându-se de mândra deşertăciune 
a astronomilor săi, cu nechibzuinţă a schimbat preafrumoasele aşezăminte 
despre Sfintele Paşti, stabilite şi hotărâte de cei 318 Sfinţi Părinţi ai Sfântului întâi 
Sobor Ecumenic din Niceea, care cu cea mai mare sfinţenie se respectă de toţi 
creştinii din întreaga lume ca nişte aşezăminte neatinse, astăzi devine cauza 
ispitelor. Înaintea mea, ca unui Patriarh ecumenic, s-au prezentat bărbaţi armeni 
întrebându-se despre practica sărbătorirei Paştelui, fiindcă şi lor le să impune 
primirea acestei inovaţiuni. 

Pentru de aceea noi a trebuit să le spunem ce despre acestea e hotărât de 
Sfinţii Părinţi. Chibzuind împreună cu Fericitul Patriarh al Alexanariei şi Fericitul 
Patriarh al lerusalimului şi cu cialanţii membri ai Soborului, în numele Sfântului 
Duh hotărâm: a lămuri aşezămintele despre aceasta ale Sfinţilor Părinți. 

Cel ce nu urmează tradiţiilor şi obiceiurilor Bisericii şi celora, cum au 
poruncit cele şapte Soboare Ecumenice despre Sfintele Paşti, legiuind toate bine 
ca să-i urmăm, şi voieşte a da Pashaliei grigoriane şi calendarului papist, acela ca 
şi ateii astronomi lucrează contra tuturor hotărârilor Sfintelor Soboare, voind prin 
aceasta a le schimba şi a le slăbi, să fie ANATEMA, depărtat de Biserica lui Hristos 
şi de la adunarea credincioşilor. 

Dar voi, pravoslavnicilor şi bine cinstitorilor creştini, staţi în cele ce aţi 
învăţat, în cele ce v-aţi născut şi educat. Şi când va fi necesar, şi sângele vostru 
să vărsaţi ca să păstraţi credinţa şi mărturisirea părințească. 

Păziţi-vă şi feriţi-vă de unei ca aceştia (reformişti), ca Domnul nostru lisus 
Hristos să vă ajute vouă fi rugăciunea credinței voastre să fie cu voi, cu toți. 
Amin”. 

Cei cari „decid” în chestiunea calendarului au gândit la toate lucrurile astea? 
Noi mai avem şi alte texte şi o să le dăm. 

Prin mărăcini 


lată, în sfârşit, că în cercurile oficiale s-a pornit zarvă în jurul agitaţiei pe 
tema Pascaliei, Ministrul de Interne, pe drept cuvânt alarmat de tulburarea 
spiritelor, a luat iniţiativa unor consfătuiri la care au participat şi înaltele foruri 
bisericeşti. Se pare că intervenţia d-lui Mirto, subsecretar de stat de la Interne, a 
avut succes. Căci măsura, elementar indicată, aceea a convocării Sfântului Sinod 
pentru a se lua din nou în dezbatere problema (măsură pe care nu am încetat să o 
recomandăm chiar de a doua zi după nefericita fixare a datei Paştilor, pe care 
dintru început am socotit-o ca purtătoare de agitaţii) e pe cale a se înfăptui... 

„„.Şi să cerem hotărât: Paştele la 5 mai! 


Rătăcirea cea de pe urmă 


Sorţii au căzut... 

Vom dovedi aci, în zilele următoare, că punctul de vedere ştiinţific în 
aşezarea Paştelor este o aberaţie, condamnată în chip lămurit de Predanie;... 

Stă deasupra puterilor minţii să înţelegem drumurile ascunse ale lui Dumne- 
zeu, care ne-a trimis această grea încercare. Dar e o datorie a noastră, de mărtu- 
risitori ai Drepteicredinţe, să punem în faţa credincioşilor, în toată grozăvia ei, 
fapta care vesteşte deja domnia Antihristului. 

Ceea ce omeneşte a fost îngăduit, şi în putinţa noastră să facem, pentru îm- 
piedicarea acestei rătăciri, am făcut. Dacă bine sau rău, ne va judeca Cel care 
singur poate sta Judecător peste oameni. 

De aci înainte, în monstruosul proces care se deschide, bietul glas omenesc 
trebuie să tacă. 

Pentru ca, cu atât mai vârtos, să poată vorbi Biserica cea Adevărată. 


După hotărârea Sinodului 


După ce, încă de la strâmba aşezare a Pascaliei pentru anul 1929, am cerut 
stăruitor conducătorilor Bisericii un răsvot asupra acestei hotărâri şi am arătat 
toate primejdiile cari pot decurge pentru Ortodoxia Românească dintr-o 
asemenea necugetată faptă, mărturisesc că am primit vestea convocării Sfântului 
Sinod în scop de a discuta din nou problema cu un fel de indiferenţă. Îmi dădeam, 
desigur, seama că această problemă trebuie rezolvată într-un fel;... 

lar pentru ca mărturisirea să fie deplină, va trebui să adăugăm că stăruința 
cu care am cerut revenirea asupra aşezării Pascalii izvora mai degrabă din nevoile 
păcii cetăţeneşti decât din respectarea intereselor Bisericii. Căci, aşa cum se 
înfăţişează astăzi lucrurile, e o întrebare dacă nu cumva asprul interes 
supraomenesc al Bisericii noastre nu cere mai degrabă să lăsăm întinderea răului, 
tocmai pentru ca reacţiunea împotriva tuturor rătăcirilor de astăzi să fie mai 
grozavă - şi, deci, mai definitivă. 

Este o convingere a mea, verificată statornic în ultimii câţiva ani, de când 
urmăresc zi de zi viaţa religioasă a ţării, că, pe calea pe care am apucat-o, mer- 
gem sigur la sugrumarea Bisericii lui Dumnezeu... 

Apoi, vedeţi, tocmai aici e nodul problemei: motivele bisericeşti nu mai 
contează. Contează tot ce vreţi: politica, astronomia, adică tocmai elementele pe 
care chiriarhii nu sunt ţinuţi să le cunoască; numai punctul de vedere al Bisericii, 
nu... 

Acum se aleg oile curate de cele râioase; când se va vedea cine serbează 
Paştele cu papistaşii şi cine, cu dreptcredincioşii. Orice prudenţă din partea 
ortodocşilor e nelalocul ei: e vorba doară de credinţa noastră şi de mântuirea 
noastră. lar cine nu îndrăzneşte, împotriva tuturor amenințărilor, şi primejdiilor, să 
depună mărturie pentru adevărata Biserică a lui Hristos e pierdut pentru vecie, 
laolaltă cu doctorii în filosofie adunaţi sus, în deal, ca să hotărască în lucruri 
pentru care nu au nici un fel de înţelegere. 

Fiecare să răspundă de azi înainte pentru păcatele lui. 

Judecata stă în mâna lui Dumnezeu! 

O aşteptăm. Pentru noi - şi pentru ceilalţi. 


- Încheieri - 


Să rezumăm, deci. Două sunt chestiunile fundamentale în jurul cărora se 
grupează argumentarea noastră împotriva serbării Sfintelor Paşti la 31 martie: 

1) necesitatea de a serba Paştele o dată cu toţi creştinii (postulatul 
ecumenicităţii); 

2) necesitatea de a serba Paştele Creştin după pesahul iudaic (postulatul 
solidarităţii absolute a Testamentului Nou cu cel Vechi). 

Prin înfrângerea primei prescripţiuni obligatorii, cădem în schismă - ca unii 
care ne rupem de comunitatea de iubire a Bisericii; prin înfrângerea celei de-a 
doua, cădem în erezie - ca unii ce negăm noutatea şi continuitatea Bisericii de la 
începutul până la sfârşitul vremii (marcionismul)... 

lar credincioşii rămân fără cârmaci. Se va ridica dintre ei unul care să treacă 
la loc de conducere şi de răspundere. Grea şi cutezătoare faptă, înfruntând 
oarecum cerul; mai ales pentru cei învăţaţi să respecte aşezarea dumnezeiască a 
Bisericii. Care, în ce ne priveşte, rămâne de astăzi înainte de-a dreptul în mâna lui 
Dumnezeu. 

Ce vom face? În împrejurările de faţă, când oile bune se aleg de cele 
râioase, adevărații credincioşi vor sărbători Paştele la 5 mai, împlinirea 
ecumenicităţii şi a unităţii trupului mistic al lui Hristos... 

Am spus şi ne-am uşurat sufletul!. Dar ni l-am şi mântuit? Este o întrebare al 
cărei răspuns desigur că ne scapă. Să fie în puterea noastră să o ştim? O ase- 
menea prezumţiune ne înfrângem. 

Am spus, depunând mărturie pentru credinţa adevăratului Dumnezeu. 
Desigur, lucrurile nu se vor opri aici. Antihristul e la treabă... 


Cine e vinovatul de la 24 ianuarie 
- Cum s-a schimbat calendarul. Un ministru excesiv şi un mitropolit 
plecat. De ce nu s-a renunțat la data de 31 martie - 


„„.Nu e vorba să apărăm pe nimeni, e o datorie însă pentru noi a stabili cu 
precizie vina fiecăruia. 


Cum s-a schimbat calendarul 
Există o eroare, de pildă, dacă se crede că vina, „îndreptării” calendarului 
cade asupra Î.P.S. Miron. Părintele Patriarh a fost multă vreme de părere că 
reforma calendarului nu se poate face decât în plină ecumenicitate, printr-un 
congres panortodox cel puţin - dacă nu într-un sinod ecumenic. 


! Citat corupt din Vechiul Testament, lezechiel III, 19 şi 21. 


Călătoria pe care Î.P.S. Miron a întreprins-o acum câţiva ani pe la patriarhii şi 
mitropoliţii Răsăritului urmărea, între altele, şi lămurirea acestei probleme. Din 
nefericire, în lipsa părintelui patriarh, lon Brătianu, nerăbdător că rezolvarea 
chestiunii calendarului întârzia a dat ordin mitropolitului Pimen să sfârşească o 
dată cu „stilul vechi”. Se ştie că, din motive... ştiinţifice, P.S. Pimen s-a executat. 

Părintele patriarh nu a făcut decât să accepte o situaţie pe care nu o crease. 


Cine a impus pe 31 martie? 

Trebuie să stabilim, de asemenea, că aceeaşi atitudine de acceptare a 
adoptat l.P.S. Miron în chestiunea datei Pastelor. După prima greşeală, care 
stabilea prăznuirea Paştelor la 31 mart, părintele Patriarh şi-a dat seama de 
consecinţele grave ale unui asemenea act şi a încercat o revenire. 

Convocarea Sinodului avea ca principal scop chiar această problemă. Se ştie 
cum au decurs dezbaterile; după cum se ştie că luni, marţi şi miercuri, înainte de 
24 ianuarie, atmosfera generală era pentru o amendă onorabilă şi reintrarea în 
Ortodoxie, prin admiterea datei de 5 mai. A 

Putem adăuga chiar că miercuri după-amiază l.P.S. Miron a afirmat într-o 


Y AA 


convorbire particulară că a doua zi se va hotărî în sensul dorinţei cinci-maiştilor... 
Cele două Paşti 


Discuţia lămuritoare pe care foaia noastră a întreprins-o în jurul datei 
prăznuirii Paştelor şi a îndreptării calendarului se apropie de sfârşit. Am arătat că 
hotărârea de la 24 ianuarie este, din toate punctele de vedere, inacceptabilă şi 
creatoare de grave dificultăţi... 

În adevăr, dacă Biserica basarabeană ar fi de sine stătătoare, îngăduinţa 
printre 5-maişti de a prăznui după lege ar fi un succes. Biserica basarabeană stă 
însă sub autoritatea Sfântului Sinod de la Bucureşti. Şi dacă trebuie să fim 
mulţumitori P.S. Gurie, Visarion şi lustinian pentru că, prin atitudinea lor energică, 
au obţinut, principial şi în fapt, dreptul de a rămâne în lege, cu drept cuvânt 
suntem obligaţi să le reproşăm, că nu au avut aceeaşi străşnicie întru apărarea 
Sfântului Sinod din care totuşi fac parte. Credincioşii lor sunt, fără îndoială, 
satisfăcuţi în această elementară nevoie de a prăznui după aşezarea 
duhovnicească... 

Situaţia de astăzi? Scriam, în momentul în care deschideam această 
campanie de lămurire în foaia noastră: când va fi rătăcirea de pe urmă mai amară 
decât cea dintâi. Nu a trebuit să aşteptăm prea mult pentru ca întâmplările să ne 
dea dreptate. Hotărârea de la 8 februar, prin care se îngăduie prăznuirea Paştelor 
de două ori în acelaşi an, este - aşa cum am arătat aci, de altfel - o grozavă 
aberaţie. 

Căci spun Aşezămintele apostolice (Cartea a V-a, cap. XVII): „Trebuie să 
sărbătoriţi Paştele cu îngrijire şi cu luare-aminte, după isimerie; ca să nu prăznuiţi 
de două ori într-un an amintirea unei patimi, ci o dată pe an, spre aducere- 
aminte de Cel ce a murit o dată” (cf. Didascalia et Constitutiones Apostolorum, 
edit. Fr. Funk, Paderbornne, 1905). 


În legea strămoşilor şi a lui Dumnezeu 


Cu noaptea-n cap am fost sculat ieri dimineaţă de o delegaţie ţărănească 
din comuna Curcani, care venea să-mi ceară sfatul asupra prăznuirii Sfintelor 
Paşti, Ei ştiau, din ziarul pe care unul din ei îl purta împăturit cu grijă, că slobod e 
poporul să prăznuiască pe data de 5 mai. Dar preotul din sat nu se învoieşte. El 
pretinde că a aşezat o dată Triodul, că a făcut slujbele de începutul Postului cel 
Mare şi că nu poate să mai înceapă lucrurile de la capăt... 

Am căutat să-i liniştesc, lămurindu-i că, de îndată ce Î.P.S. Patriarhul e de 
părere că Paştele cel adevărat numai la 5 mai se poate prăznui, încă mai e nă- 
dejde de îndreptare. E greu totuşi să încredinţezi pe oameni că părintele patriarh 
vrea să aducă îndreptare rătăcirii celorlalţi şi nu izbuteşte... 

Oamenii aveau cu ei şi o pantahuză, semnată de peste 100 de credincioşi. 
Ah, dacă aţi fi văzut semnăturile acelea chinuite şi fervente, dacă v-aţi putea 
închipui clipa în care flecare din ţărani şi-a plecat capul asupra hârtiei - după o 
cruce şi un „să ne-ajute Dumnezeu” - şi şi-au crispat degetele pe condei ca să 
ceară, prin mărturia credinţei lor, de la „domnul ministru” dreptul de a rămâne în 
legea strămoşilor lor şi a lui Dumnezeul!... 

Era între ei un ţăran frumos, cu o cută de întuneric între ochi. L-aş îndemna 
pe preotul din Curcani, dacă l-aş cunoaşte, să se ferească... 

In afară de mărturia îndărătnică a Pravoslaviei prăznuirii de la 5 mai, noi nu 
mai putem face nimic. 


Pentru reintrarea în Ortodoxie 


Zis-a oarecare dintre farisei Domnului lisus Hristos: 
„Spune Apostolilor Tăi să tacă!”. lar Domnul Hristos, 

răspunzându-le, au zis lor: „Adevăr zic vouă, că, de vor 
tăcea aceştia, pietrele vor striga”.? 


„„.Fără vrerea lui, numai prin faptul că nu a încetat un singur moment să 
apere punctul de vedere dreptcredincios, ziarul nostru devine centrul către care 
se îndreaptă plângerile - şi nădejdile - tuturor ortodocşilor pe cari îi are această 
ţară. (Şi are mulţi!) Tot felul de întâmpinări prezentate personal, prin telegrame, 
prin memorii sau pantahuze se adună din toate părţile ţării, mărturisind - 
împotriva tuturor scepticilor - cât de vie este în popor credinţa. 

Întâmplările acestea le-am prevăzut... De aceea, tuturor celor cari în scris 
sau prin viu grai ne întreabă ce mai e de făcut le răspundem că de acum 
campania aceasta trebuie strămutată de pe tărâmul împotrivirii teoretice pe cel 
practic, ai organizării unei rezistenţe a dreptcredincioşilor... 

Două sunt, de fapt, chestiunile în dezbatere, şi anume: 

1) Există, pentru un ortodox, putinţa să se împotrivească unei hotărâri a 
Sinodului? 

2) Există, pentru laici, putinţa de a fi, la un moment dat, în mai mare 
măsură deținători ai adevărului decât ierarhia ecleziastică? 

Într-un caz ca şi în celălalt, răspunsul este: DA. Şi iată şi motivele: 

La chestiunea |. Aşezarea Bisericii creştine nu se sprijină pe un corp de 
prescripţiuni normative arbitrare şi contractuale, cum e uneori cazul legilor ju- 
ridice. Ca atare, orice dispoziţie de caracter ecleziastic nu îşi are izvorul nici în 
util, nici în bine, ci în adevăr. Trăsătura caracteristică şi esenţială a aşezării Bi- 
sericii noastre este, prin urmare, Adevărul. De unde urmează că nu urmăm o 
indicație a Bisericii pentru că e a Bisericii, ci pentru că ea exprimă adevărul. 
(Orice credinţă sau afirmaţie de altă natură este catolică.) Evident, nu o vorba act 
de beteagul adevăr ştiinţific, la dispoziţia raţiunii omeneşti (asta ar fi protes- 
tantism de cea mai săracă speţă), ci de adevărul religios, depozitat oarecum as- 
tăzi în dogme, canoane şi Predanie. 

Din acest postulat fundamental decurge încheierea că există o măsură 
obiectivă a adevărului. Şi că sinoadele nu pot hotărî cu de la ele iniţiativă, ci 
numai în conformitate cu dogma, canoanele şi Predania. lar dacă nu o fac, 
greşesc (cum am dovedit-o, de pildă, pentru Sinodul nostru, în chestia 
calendarului). De altfel, sinodul local ai unei autocefalii nici nu are darul hotărârii 
fără greşeală. Afirmațiile unui sobor arhieresc nu pot purta pentru norod semnul 
adevărului decât atunci când uneşte în aceeaşi mărturisire pe toţi episcopii 
dreptcredincioşi, din toată lumea şi din toate vremurile... 

Are drept un credincios, deci, să se împotrivească unei hotărâri a Sinodului? 
Desigur că DA, de îndată ce hotărârea unui sobor ortodox nu este un act de 
autoritate, ci mărturisire a adevărului, şi de îndată ce oricare creştin are măsura 
adevărului în dogme, canoane şi Predanie. 

Din aceste consideraţiuni decurge cu evidenţă şi răspunsul. 

La chestiunea a Il-a. Din moment ce adevărul pravoslavnic este obiectiv, de 
îndată ce există un precis cadru indicatoriu pentru orice nouă situaţie bisericească 
- cadru format din dogme, canoane şi Predanie - trebuie să admitem că mai 
degrabă e deţinător al adevărului un laic care respectă acest cadru, decât un 
episcop sau o adunare de arhierei, cari nu îl respectă. 


Luca XIX, 39-40 


10 


Istoria e, de altfel, aci pentru a ne confirma. 

Şi încă, într-un caz care ne e cu deosebire aproape. Când românii din Ardeal 
au făcut, la sfârşitul veacului al XVIII-lea, unirea cu Roma, au acceptat această 
unire 83% din preoţi, dar numai 12% din turma credincioşilor. Şi atunci, întreb pe 
Prea Cinstiţii apărători ai ierarhiei ecleziastice: cine au fost în acele împrejurări 
tragice păstrătorii Drepteicredinţe? Preoţii, cari împreună cu mitropolitul lor au 
trecut în proporţie de 83 % sub stăpânirea Romei, trădând pentru interese lumeşti 
dreapta credinţă strămoşească, sau poporenii, dintre cari 88 % au rămas 
credincioşi legii şi au trecut în Ţara Românească pentru a-şi aduce de acolo 
vlădică nou, pentru legea cea veche?... 


Unde e dezlegarea? 


D-l profesor lorga s-a declarat nemulţumit cu declaraţiile guvernului în 
chestiunea prăznuirii Sflintelor] Paşti: „Cu hotărârea d-voastră nu se închide 
conflictul”. Nu se închide, e adevărat; dar să nu exagerăm. Este adevărat că d-1 
lorga a întins guvernului un colac de salvare: convocarea Consiliului Superior 
Bisericesc. Dar asta nu era decât un mijloc de a deplasa chestiunea din Cameră şi 
numai pentru moment. Pentru că de fapt, fixarea datei Sflintelor] Paşi e o 
chestiune de competenţa strictă a Sinodului. Părerea că o asemenea operaţie nu 
implică nimic dogmatic este fundamental falsă... Prin urmare, numai Sinodul are 
căderea să se pronunţe în această chestiune, şi - pentru că e vorba de dogmă - 
pronunţarea trebuie să se facă, chiar după indicaţiile constituţiei noastre, în plină 
ecumenicitate. 

lată de ce e justificat punctul de vedere al guvernului, care a declarat joi că 
Sfântul Sinod are singur dreptul a decide în această chestiune, şi de ce nu ne 
putem alătura propunerii d-lui proflesor] lorga. 

Fapt e, totuşi, că în ţară este frământare şi că guvernul, care nu se poate re- 
fuza realităţilor, trebuie să se intereseze de această problemă. Ceea ce însem- 
nează că - din acest punct de vedere - intervenţia d-lui dr. Lupu în Parlament e şi 
ea perfect îndreptăţită. 

Aceasta a recunoscut-o, de altfel, şi guvernul d-lui Maniu. 


Numai că guvernul stă în dilemă: cere revenirea la cinci mai, pentru a se 
potoli lumea - încalcă atribuţiile şi autoritatea Sinodului; vrea să respecte această 
autoritate - lasă frâu liber tulburărilor din ţară. De aici şi declaraţia d-lui ministru 
preşedinte: „Aş dori să dispară conflictul dintre credincioşi şi autoritatea sinodală 
fără prejudiţiul autorităţii bisericeşti şi fără jignirea credinţei nimănui”. „Aş dori” - 
desigur. Nu e om de bună credinţă să nu dorească. Dar se poate? 

Soluţia guvernului nu e clară şi nici nu putea fi. Vorbind de cinci-maişti, 
declaraţia ministerială spune: „Se vor lua toate măsurile necesare, pentru ca 
serbarea Sfintelor Paşti dorită de credincioşii Sfintei Biserici Ortodoxe să nu fie 
tulburată”. Ce însemnează asta, „să nu fie tulburată”? Pentru ca serbarea să nu 
fie tulburată, ea trebuie să aibă loc. Pentru ca să aibă loc, e nevoie ca preoţii să 
consimtă a prăznui Paştele la 5 mai... 

Declaraţia ministerială conţine o indicație pentru Sinod: ,... arhiereii din 
Basarabia vor fi în drept să caute (...) şi să găsească modalităţile prin care şi cei 
nemulţumiţi cu data de 31 martie să-şi primească mângâierea sufletească la data 
dorită de ei”. Adică, mai precis: arhiereii din Basarabia să îngăduie prăznuirea 
Paştilor la 5 mai. 

să ne fie îngăduit a respinge categoric această soluţie. Căci prin ea guvernul 
încetează de a mai fi consecvent. Acelaşi guvern care nu se poate amesteca, 
pentru că nu vrea să ştirbească autoritatea sinodală, recomandă arhiereilor 
basarabeni să calce ei această autoritate, păsuind - împotriva hotărârii de la 8 
februarie - prăznuirea de la 5 mai. A, nu! Cine judecă strâns îşi dă seama că asta 
însemnează disoluția Bisericei şi trebuie să protesteze. 

In zadar se străduieşte d-l Maniu să găsească o soluţie acceptabilă. O ase- 
menea soluţie nu există, pentru că datele de la care se pleacă sunt false. 


Prolog de polemică 

Un distins nătărău, redactor la o gazetă de seară, enervat peste măsură de 
constatarea că nu-i ia nimeni în serios apologiile la adresa episcopilor Bisericei 
româneşti, se năpusteşte cu o ploaie de înjurături asupra „loneştilor, Popeştilor, 
Stroeştilor”, posesorii prezumtivi ai unor adevăruri, ezoterice pentru domnia-sa, şi 
face apel la toată suflarea românească să se întoarcă „cu faţa spre Sfântul] 
Sinod”, d-sa însuşi făcând în prealabil această stânga-mprejur... 

Există însă altceva: există un mănunchi de adevăruri mărturisite de Sfinţii 
Apostoli, de Părinţii Apostolici, de Părinţii şi unii Scriitori Bisericeşti şi de mulţimea 
episcopilor şi patriarhilor Bisericii - adevăruri nealterate şt nealterabile în veac şi 
care se pot deosebi uşor de „celelalte” (de ale unui Sinod al [ziarului] „Patria de o 
pildă), cu ajutorul dreptarului: să fi fost mărturisite de toţi, pretutindeni, în toate 
vremurile. 

Aceste adevăruri sunt demult cristalizate în: decizii dogmatice, în canoane, 
în epistole, în tratate, în monografii, etc., etc. Şi cine le mărturiseşte (chiar de ar fi 
el mic şi sărac) rămâne în Biserică. lar cine se abate de la ele, fie el preot, 
episcop, Sinod, sau „înger din cer”, anatema este. 

Recunoaştem că, pentru a putea înţelege aceste lucruri, este nevoie de bun 
simţ şi cultură teologică. Altfel vorbim de adevărul lui Stan, Bran ori Ivan. Şi nu 
suntem în stare să atacăm problema pusă în discuţie. 

Noi, cei cari am scris în chestiunea „Pascaliei româneşti”, hotărâserăm să 
răspundem numai acelora cari vor încerca să combată punctul de vedere mărtu- 
risit de noi ca fiind al Bisericii Ortodoxe, atacând problema. Un astfel de atac însă 
nu s-a produs. Cavalerii 31-martişti s-au mulţumit să calomnieze în chip ordinar, 
să înjure de mumă şi să-şi dovedească unii reaua credinţă, alţii, ignoranţa... 


Spre pacea religioasă 


Ultimele ştiri în legătură cu agitația pe tema datei Paştilor indică, dacă nu o 
destindere, cel puţin o lămurire în mintea celor ce sunt chemaţi a lua o hotărâre... 
Fapt e că rolul P.S. episcop de Râmnic a fost, atunci când greşeala se făcuse deja, 
să repare ce se mai putea repara. 

O dată această situaţie recunoscută, lotul 31-martiştilor categorici suferă o 
gravă scădere de forţe, iar ortodocşii, o creştere de prestigiu şi o mai largă 
libertate de acţiune. Ceea ce face ca o clarificare a stării de lucruri să fie mai 
degrabă posibilă. 

De altfel, ultimele zile au adus două fapte caracteristice de cea mai mare în- 
semnătate: audiența d-lui profesor lorga la Î.P.S. Miron Cristea şi consfătuirea de 
la Patriarhie între părintele patriarh şi mitropolitul Bălan. 


Cu acestea, dezbaterea problemei se îndreaptă în adevăr către factorii com- 
petenţi în materie... 

E singura soluţie. Singura soluţie de fapt. Pentru că de drept nu mai e nici 
una. Noi am spus-o demult. Şi demult am cerut această intervenţie a I.P.S. Miron. 
Ne-am mirat când am văzut prima hotărâre. Ne-a mirat pentru că ştiam părerea 
părintelui patriarh. Pe urmă, am înţeles. Vai, câte nu suntem noi în măsură să 
înţelegem! Nu ne-am alarmat pentru că ne dădeam seama de tulburarea care se 
va naşte şi pentru că ştiam că, în faţa unor necesităţi majore, cum sunt liniştea 
ţării, unitatea Bisericii şi solidaritatea naţională, nu există presiune destul de 
puternică. Şi nu mai există îndreptăţire. Aşa că cel care stăruie in ambiţie trebuie 
să cedeze sau să cadă. 

Prevederile noastre nu au dat greş de îndată ce - d-l profesor lorga a decla- 
rat-o - Î.P.S. Miron e convins că trebuie să intervină, şi încă grabnic. 

Asta era de urmărit, şi am obținut-o. In ce ne priveşte, e o soluţie pe care 
am oferit-o guvernului mai demult. Atunci am avut satisfacția să avem de partea 
noastră pe unul din cei mai luminaţi miniştri. Astăzi avem bucuria să vedem 
soluţia pe drumul realizării. 

Eu cunosc dosarul afacerii; şi ştiu că o intervenţie energică a părintelui 
patriarh nu se poate să nu aibă succesul dorit de toată lumea: pacea religioasă. 

De aceea, când constatăm că toate semnele indică o hotărâre a Î.P.S. Miron 
de a interveni direct şi activ, avem dreptul să credem că conflictul a intrat în faza 
dezlegării. 


Nu guvernul, ci patriarhul! 

Ultima ştire care circulă este că părintele patriarh s-ar fi hotărât să intervină 
pe lângă guvern în sensul reconvocării Sinodului, pentru obţinerea unei hotărâri 
ortodoxe în chestia Pascaliei... 

Că o asemenea intervenţie nu e numai necesară, ci şi posibilă, se dovedeşte 
prin cazul împăratului Constantin cel Mare. Întrebarea e cine să intervină în cazul 
nostru în numele puterii lumeşti: guvernul sau Coroana? 

Părerea noastră este că, în asemenea împrejurări delicate, intervenţia 
guvernului - organ pur lumesc - nu ar fi tocmai potrivită. E vorba doară de un act 
de autoritate asupra puterii spirituale a Sinodului şi pentru aceasta este mai 
indicată Coroana, în virtutea dublului ei caracter lumesc şi mistic: „Prin graţia lui 
Dumnezeu şi prin voinţa naţională”. Nu? 

In speţă, situaţia este cu deosebire favorabilă unei asemenea intervenţii; 
prerogativele Coroanei sunt astăzi exercitate de regență; iar în consiliu 
funcţionează Î.P.S. Miron, patriarhul. El e persoana indicată a face cele de 
nevoie... 

Părintele patriarh e dator să facă aceşti paşi... 


Metoda amânării 


Încă nu a căzut nici o hotărâre nouă, care să aducă puţină pace în sufletele 
credincioşilor... 

lată, suntem în duminica lăsatului de sec... 

Eu presupun însă că nu se va întâmpla nimic; nimic la 18 martie, nimic la 31 
martie, nimic la 5 mai. Linişte va domni în ţară. Guvernul îşi va fi împlinit datoria - 
care, înainte de orice, e păstrarea liniştei. Ei, şi? Bucurie mare, nu? 

Voi observa mai întâi că nu guvernul va fi păstrat liniştea. Ci linişte va fi fost 
- de la sine. Dar liniştea morții, căci de pe urma acestei dureroase întâmplări cel 
puţin două mari realităţi vot fi fost atinse de moarte: Biserica Românească şi 
sufletul românesc. Şi va fi ca un fel de fatalitate grea, care se va cobori asupra 
regimului sub guvernul care a fost cel mai puternic cerut de sufletul rasei noastre, 
dorită după o primăvară spirituală, sufletul nostru va fi primit cea mai grozavă 
lovitură... 

Să nu ne înşelăm singuri. Dacă un hop e de trecut şi dacă un hop va fi 
trecut, singurul care îl va trece va fi guvernul... Vedeţi, şi noi aşteptăm. Şi dorim 
să fie pace... Dacă astăzi s-ar reveni asupra datei de 31 martie, poate în bucuria 
reînfrăţirii şi a reintrării în Ortodoxie, am fi aplecaţi să uităm pe toţi vinovaţii 
acestei dureroase încordări. Aşa însă, în faţa dezastrului, care nu poate întârzia, 
nu va mai putea fi nimeni cruțat. Nimeni... 


Răspuns Prea Sfinţitului Vartolomeu (I) 


„Deci, pe cel care vine şi vă învaţă toate cele ce 
s-au spus până aci, primiţi-l. lar dacă învățătorul 
însuţi s-a abătut de la ele şi învață altă învăţătură 
vătămătoare, să nu-l ascultați!” 

(Învățătura celor doisprezece Apostoli, cap. IX, 
v. 1) 

„Precum însă oaia care nu ascultă de Păstorul 
cel Bun este lăsată lupilor spre pietre, tot astfel, cea 
care ascultă de păstorul cel rău are moartea în faţă, 
încât o va înghiţi. De aceea trebuie să fugim de 
păstorii aducători de pieire.” 

(Aşezămintele Apostolilor, cartea II, cap. 19) 


„Chiar dacă noi înşine sau înger din cerva 
binevesti, peste ceea ce am binevestit vouă, anatema 
să fie!” 

(Galateni, |, 8) 


În prima parte a Ultimei lămuriri în privinţa datei Sflintelor] Paşti a P.S. 
Vartolomeu, publicată aci, alaltăieri, am fost acuzaţi de a fi „subiectivizat” 
problema, „trecând-o mai mult prin ochii noştri proprii”, şi răpindu-i astfel în- 
ţelesul deplin. 

În ceea ce priveşte plinătatea lămuririi, cetitorii singuri şi-au putut da seama 
dacă şi în ce măsură problema a fost sau nu înfăţişată pe toate laturile ei. 

Pentru a se curma însă orice discuţie posibilă asupra presupusului nostru 
„subiectivism”, repetăm aceea ce am mărturisit fără încetare în toate articolele 
publicate până astăzi şi anume: nu are în această discuţie nici o greutate „biata 
părere a minţii noastre omeneşti”, ci, singură, „mărturia drepteicredinţe de pre- 
tutindeni şi de oricând, aşa cum dogmele, canoanele şi Predania Bisericii Orto- 
doxe ne învaţă”, aşa cum însuşi Sf[ântul] Sinod al Bisericii noastre ne-a învăţat 
până acum, aşa cum însuşi P.S. Vartolomeu ne-a învăţat (învăţătură pe care o 
vom arăta în întregime, la locul potrivit)... 

să lămurim. 

Nicăieri, în cursul discuţiei, noi nu am înfăţişat un punct de vedere propriu şi 
nu am avut pretenţia de a ne institui noi înşine învăţători în această chestiune, ci 
numai am mărturisit aceea ce ni s-a predat în deosebite rânduri, de toţi mai-marii 
noştri bisericeşti şi aceea ce astăzi mărturisesc toate Bisericile Ortodoxe de sub 
soare. 

Are mireanul acest drept de mărturisire?... 

Nu numai mărturiile din fruntea acestui articol arată cu prisosinţă acest 
drept, dar însuşi P.S. Vartolomeu îl recunoaşte pe faţă sub punctul al doilea din 
articolul pomenit. 

Rămâne, deci, neîndoielnic dreptul mireanului de a stărui în păstrarea 
neclintită a comorii bisericeşti ce a primit, chiar atunci când „îngerii din cer” i-ar 
cere să se lepede de dânsa. 

E în această păstrare neştirbită şi cu dragoste de către popor a ceea cea 
primit piatra de granit de care s-au zdrobit, se zdrobesc şi se vor zdrobi, în veac, 
toate încercările de abatere de la Ortodoxie. 

Invariabilitatea aceasta a Predaniei bisericeşti, cum zice Berdnikov: 
„Episcopii fiind obligaţi să predice cuvântul lut Dumnezeu în conformitate cu 
Tradiţia bisericească” (Curs de Drept bisericesc, trad. rom. Silvestru Bălănescu, 
episcopul Huşilor, Bucureşti, 1892) este cheia de boltă a Ortodoxiei. Ea constituie 
cea mai puternică pavăză de apărare a ei faţă de iscusinţa de gând din dreapta şi 

din stânga. Ea a fost recunoscută şi de Scrisoarea Patriarhilor răsăriteni, care, 
vorbind despre infailibilitatea în materie de învăţătură, zice: „lar nestricarea 
dogmei şi curăţia rânduielii nu sunt date în pază unei ierarhii oarecare, ci în paza 
întregului cler şi popor bisericesc, strâns unit în dragoste reciprocă [şi] care este, 
cu alt nume, însuşi Trupul Domnului Hristos. Biserica credincioşilor”... 


Răspuns Prea Sfinţitului Vartolomeu (II) 


Asupra naturii calendarului bisericesc şi a Pascaliei răspundem: 

A. Daci într-adevăr problema nu aparţine „patrimoniului nostru bisericesc”, 
ci este o problemă „numai ştiinţifică”, atunci nu Sinodul are căderea să se pro- 
nunţe. În asemenea materie nu recunoaştem altă autoritate decât competenţa şi 
alt instrument de convingere decât argumentul. Şi între noi mirenii, sunt oameni 
cu studii de matematici şi cu brevete în mecanica cerească. În tot cazul, suntem 
mai pregătiţi decât membrii Sinodului. Şi atunci, ştiut fiind că mireanul nu 
datorează ascultare episcopilor decât în chestiunile bisericeşti, ameninţarea cu 
afurisania prevăzută de Canonul 64, Sinodul al VI-lea Eclumenic] apare deplasată. 

B. Noi pretindem însă că problema Pascaliei şi „calendarul bisericesc” sunt o 
problemă bisericească şi că elementele lor aparţin „patrimoniului bisericesc”, pe 
care mirenii au dreptul şi datoria să-l apere împotriva oricărei pofte de 
schimbare. 

Şi iată de ce. 

„Înşurubând” calendarului „păgân” sărbătorile noastre şi fixe şi mobile, pen- 
tru noi, creştinii, „calendar bisericesc” înseamnă o înlănţuire de sărbători - ca să 
fim în tonul P.S. Vartolomeu: un şirag de perle, de mărimi diferite, fiecare perlă 
fiind aşezată într-un anumit loc, pentru anumite consideraţiuni, tradiţia 
bisericească de până astăzi sfinţind această ordine nezdruncinată... 

Paştile cele sfinţite însă, Paştile cele mari, Paştile Domnului trebuie să se 
serbeze aşa fel, încât să fie respectată Tradiţia Bisericii Ortodoxe de 
pretutindenea, care cere ca: 

1) să nu se serbeze o dată cu Paştile evreilor; 

2) să se serbeze după Paştele evreilor; 

3) să se serbeze totdeauna în zi de duminică; 

4) să se serbeze de către toţi creştinii ortodocşi deodată. 


Răspuns Prea Sfinţitului Vartolomeu (III) 


„„„De aci, nevoia pentru a uniformiza posibilitatea de numărătoare a zilelor, 
de a construi un sistem de măsuri, care să ia în consideraţie toate acele patru 
mişcări presupuse mai sus. 

Lăsăm la o parte faptul că mişcările de care s-a vorbit mai sus nu sunt fapte 
reale, constatabile prin simţuri, ci ipoteze interpretative ale faptelor reale, făcute 
cu unicul scop de a pune oarecare coerenţă logică între fapte şi ipoteze posibile şi 
probabile, însă, metafiziceşte, discutabile. Fapte reale, dacă prin fapt real în- 
ţelegem aceea ce e controlat prin simțuri - cum vor adversarii noştri, sunt: 

1) mişcarea aşa-zisă aparentă a Soarelui în jurul Pământului, peste orizont; 

2) mişcarea şi fazele lunii de pe cer, 

3) lungimea şi scurtarea ritmică a zilelor şi nopţilor în cursul unei perioade 
de timp pe care în chip convenţional o alegem... 

E adevărat că mişcarea astrelor a fost rânduită de Dumnezeu; e, de ase- 
menea, adevărat că puterea de cunoaştere ne este dată tot de la Dumnezeu; dar 
între rânduirea lui Dumnezeu şi măsurătoarea astronomilor se interpune păcatul. 

Consecințele păcatului, pentru inteligenţa noastră, sunt: păcatul sparge uni- 
tatea totală de apercepţie a cunoştinţei omeneşti, deosebind-o în: a) rațiune 
discursivă şi b) sensibilitate intuitivă. Cea din urmă înţepenind cu neputinţă de a 
se fixa direct asupra unei realităţi, care necontenit îi scapă şt pentru prinderea 
căreia e obligat: a) să regreseze în infinit; b) să se oprească arbitrar în ipoteză; 
sau c) să cada în dialelă (cercul vicios al sofiştilor). 

Astfel, exigența esențialmente realistă a oricărei cunoştinţe este 
împiedicată în împlinirea ei, prin păcat. 

Priza asupra realului nu mai este, în cazul inteligenţei ştiinţifice, decât o tin- 
tă către care neîncetat se străduieşte să ajungă, dar pe care nu o poate atinge 
decât plinătatea cunoştinţei de har a vieții mistice. E adevărat că botezul resta- 
bileşte pe om în starea de har, el însă nu şterge de la început toate slăbiciunile 
firii omeneşti, dobândite prin păcatul originar. 

Ca atare, tot ce este produsul minţii omeneşti, fie el oricât de coerent 
logiceşte, nu este scutit de spărtura de care am pomenit mai sus şi care îl face: 

|) sau să fie o „construcţie a minţii”; sau 

2) dacă vrea să poarte asupra realităţii, să fie nedesăvârşit şi supus 
schimbării. 

Faţă de această situaţie a cunoaşterii ştiinţifice, situația calendarului 
bisericesc este hotărât deosebită. Ea se întemeiază pe un canon şi pe Predanie, 
pe care Biserica le socoteşte ca pe nişte cuvinte fără greş despre care ştim că: 
„cerul şi pământul vor trece (cu calendar astronomic cu tot) însă cuvântul 
Domnului (împreună cu cei ce-l păzesc) rămâne în veac”...? 

Să nu fi observat nimeni că echinocțiul ideal nu mai corespunde celui real? 
Să nu fi observat această pogorâre a isimeriei? 

Ei bine, au observat-o Sfinţii, dar n-au vrut să ia măsuri, fiindcă nu era 
nevoie. 

lată ce spune tâlcuirea la Canonul 7 Apostolic din Pidalion: „Că şi soboarele 
cele de toată lumea, care s-au ţinut după cel dintâi, şi ceilalţi Părinţi vedeau cu 
adevărat şi ei, ca nişte înţelepţi ce erau, că mult s-a pogorât isimeria. Dar însă n- 
au voit a o strămuta din 21 martie, unde o au găsit Soborul l, cinstind mai mult 
pre învoirea şi unirea Bisericii, decât preamărunţimea isimeriei”. lată care a fost 
grija lor. lată cum şi-au înţeles ei datoria. 


Răspuns Prea Sfinţitului Vartolomeu (IV) 


Ad IV... 

Noi am rămas la părerea pe care P.S. Vartolomeu o avea asupra acestei 
chestiuni în anul 1923, şi anume: sărbătorirea paştelor evreieşti trebuie neapărat 
intotdeauna, să aibă loc înainte de sărbătorirea Paştelor creştineşti. lată ce scria 
P.S. Vartolomeu în 1923, în calitate de raportor al chestiunii: 


3 Matei XIV, 35. 

„Cum se va lăsa deoparte consideraţia din Învățătura Sfinţilor Apostoli, 
cartea a V-a, capitolul al VIl-lea după care Paştele evreieşti, nefiind decât o umbră 
şi un simbol premergător al Paştilor creştineşti, va trebui, ca atare, să se serbeze 
totdeauna mai înainte de el, întrucât mielul pascal al evreilor nu e decât simbolul 
premergător al Mielului Hristos, cel prezis de profeţi?” (vezi: „Biserica Ortodoxă 
Română”, s. Il, anul 42, no. 1 (514), pp. 33-35, pe 1924); raport aprobat de 
Sfântul Sinod de atunci (cu oamenii de acum). 


P.S. Vartolomeu arată toată necazurile ce ar decurge din rămânerea la stil 
nou cu sărbătorile fixe şi la stil vechi cu Pascalia. Intre altele, ne pune înainte 
perspectivele serbării, în anul 9942, a Sfintelor Paşti la 29 iunie, adică la Sfinţii 
Apostoli, iar la anul 31070, as fi ajuns chiar la 25 decembrie, adică chiar în ziua de 
Naşterea Domnului. 

După vechiul nostru „calendar bisericesc”, aceasta însă nu s-ar putea 
întâmpla în veac. Care trebuie să fie acum grija Bisericii? Să renunţe la reforma 
calendarului sau la Pascalia Ortodoxă? Altă ieşire nu există. Renunţând la prima, 
dogmele, canoanele, Tradiţia Bisericii (ce formează patrimoniul bisericesc) nu 
sunt întru nimic lovite. 


Renunţând la Pascalie, acest tezaur e călcat în picioare. Care consideraţiuni 
trebuie să primeze într-o decizie sinodală?... 

Savantul astronom de la noi, consultând tabelele pascale evreieşti şi 
creştine şi făcând calcule, a descoperit că data la care urma să se serbeze 
Paştele, după calculele ştiute, a fost şi la evrei, şi la creştini aceeaşi. Și 
astronomul deduce: deci, creştinii şi evreii au sărbătorit împreună, de multe ori, 
Paştele... Prin urmare, cu toate că, după socoteli, Sfintele Paşti cădeau la o 
anumită dată, serbarea se amâna, dacă la aceeaşi dată serbau şi evreii. Savantul 
astronom, nefiind episcop, nu era obligat să aibă în vedere aceste admirabile 
măsuri preventive luate de Biserică şi, de foarte bună credinţă fiind, afirmă că s-a 
sărbătorit împreună... 

Noi sfârşim acest răspuns cu citarea capitolului 19, cartea a l-a, [a] Aşeză- 
mintelor Apostolice: „Precum însă oaia care nu ascultă de Păstorul cel Bun este 
lăsată lupilor spre pieire, tot astfel, cea care ascultă de păstorul cel rău are 
moartea în fata, încât o va înghiţi”. 


Ei, şi?... 


„„„Căci, iată, de Paşti a nins. A nins la Chişinău, la laşi, la Constanţa. Se zice, 
n-am controlat încă, ar fi nins de la Ploieşti în sus. Ei, şi? Mai era nevoie de un 
semn din cer pentru a stabili că Paştele adevărat nu e cel de la 31 martie, ci 
atunci când îl va prăznui toată Ortodoxia, la 5 mai? Nu sunt dogma, canonul şi 
Predania, nu sunt toate Bisericile Răsăritului aci pentru a mărturisi adevărul?... 

Astăzi, urmările acestei prime grave rătăciri se văd. Şi nimeni nu are curajul 
să ia taurul de coarne - să spună adică apriat că o restituito in integrum‘ a Bise- 
ricii nu se poate face decât prin întoarcerea la starea în care eram acum doi ani. 
Doar noi dacă o afirmăm nostru? 
Nădăjduim însă într-un „succes” al scrisului nostru? 


* Principiu de drept roman care înseamnă a-i reda cuiva deplinătatea unei posesiuni ştirbite (lat.) 

Nu. Dar nădăjduim în altceva; în deşteptarea conştiinţei religioase şi 
bisericeşti a credincioşilor. Asta, da, o vom izbândi... 


Paştele cel adevărat 


Acum vine partea cea mai grea. Paştele oficial, de la 31 martie, a trecut, 
fără îndoială, fără tulburări însemnate. Doar incidente locale, provocate de 
neîndemânarea unora. Creştinii pravoslavnici s-au ţinut într-o impresionantă 
rezervă. Ar fi naiv însă dacă am crede că „s-a isprăvit”. Nu s-a isprăvit nimic. 
Oamenii îşi aşteaptă Paştele; Paştele cel adevărat. 

De câteva zile au început, în adevăr, iarăşi jalbele. Ni se plâng oamenii că 
„au fost traşi pe sfoară”. Li s-a spus că fiecare poate prăznui Paştele când va 
crede el că e bine - dar, iată, preoţii refuză să slujească după rânduiala Invierii. 

Chestiunea nu e simplă. E adevărat, a fost o făgăduială care vorbea de 
dorinţa majorităţii populaţiei. Dar făgăduiala aceasta nu era prea precisă. Se 
referea la toată ţara, sau numai la Basarabia? Nimeni nu o poate spune. Ba, pe 
alocurea, se afirmă astăzi că de Vechiul Regat nici vorbă nu poate fi. 

Adevărul e, pe de o parte, că preotul care a prăznuit o dată Paştele nu o mai 
poate face a doua oară în acelaşi an. Tot aşa de adevărat este însă că sumedenie 
de oameni nu a mâncat anul acesta paştele, aşteptându-le pe cele adevărate. Ce 
devin toţi aceşti credincioşi? 

Are cineva inimă atât de tare, încât să se poată uita liniştit la milioanele de 
creştini cărora li se refuză mângâierea Învierii?... 

să coborâm puţin în conştiinţa noastră. Câţi sinodali pot afirma că aceştia ar 
fi răzvrătiţii? Şi, pe urmă, nu s-a făgăduit de la început libertatea în prăznuire? Noi 
am atras, e drept, atenţia din vreme asupra tuturor acestor dificultăţi. Şi, ca de 
obicei, nu s-a luat nici o măsură. Dar se poate continua sistemul? Trebuie lăsaţi 
oamenii să creadă că totul nu a fost decât o cursă politică? 

Pentru că, vedeţi, tocmai „politica” poate să sufere mai mult de pe urma 
acestor împrejurări. Căci ce se va întâmpla în Săptămâna Mare dacă în vreun sat 
preotul va refuza să slujească? Poate să se întâmple şt tulburare, nu? 

De Biserică nu mai vorbim. Ce pagubă se poate ridica pentru sufletele cre- 
dincioşilor de pe urma acestei stări de lucruri o vede oricine. 

Aşteptăm, deci, măsuri înțelepte. Din partea Bisericii — dar şi din partea 
guvernului, de data aceasta. Să nu uităm că e în joc o declaraţie ministerială 
întărită prin cuvântul preşedintelui de consiliu. lar gustul poporului pentru in- 
terpretări dialectice e foarte îndoielnic. 


Prăznuirea adevăratei Învieri 


Părintele Bărbulescu de la Patriarhie, care a venit vineri seară la slujba 
prohodirii Domnului din Biserica Rusească, a trecut brutal prin uşile împărăteşti ca 
să spună cine ştie ce preotului oficiant, va fi putut raporta înălţatului lui stăpân 
lucruri impresionante. O biserică plină de credincioşi, cum n-am mai văzut de 
când sunt; dar nu oameni pe cari o tradiţie mecanică îi impune pe drumul bisericii 
în fiecare an în Săptămâna Patimilor, ci credincioşi cari au aşteptat cu inima 
frântă ziua de cinci mai, pentru prăznuirea adevăratei învieri pravoslavnice... 

Pe pristolul peste care zăcea Sfântul Epitaf stăteau florile până la o înălţime 
de braţ de om. Toată biserica era plină aproape numai de români. Satele din Ilfov 
şi din Vlaşca îşi trimiseseră delegaţii. Veneau oamenii cu maldăre de lumânări; 
fiecare din consătenii lor dăduse câte una, ca să le-o aprindă, pentru pomenirea 
lor, la picioarele crucii... Stăteau credincioşii pe afară, rezemaţi de ziduri şi se 
căinau: am ajuns la ruşi! Ne-au luat şi biserica de când cu papistaşii. 

Papistaşii? Noi nu ştim de papistaşi în Biserica noastră. Sau, cel puţin, nu am 
ştiut până acum, în urmă... 


Restabilirea ecumenicităţii 


Direcţiunea Sfântului Sinod a trimis tuturor ziarelor o încunoştinţare, 
arătând că, pentru anul ce vine, Sfintele Paşti se va prăznui la 20 aprilie. 

Pentru a înţelege semnificaţia acestui fapt, vom aminti că 20 aprilie însem- 
nează, pe vechiul calendar, 7 aprilie, şi că 7 aprilie este tocmai data indicată de 
vechea Pascalie. 

Vasăzică, la anul vom prăznui cu toţii Paştele, în ecumenicitate, laolaltă cu 
toţi creştinii pravoslavnici. 

Şi mai este un fapt care trebuie relevat. Data prăznuirii Paştelor pentru anul 
ce vine a fost stabilită printr-o înţelegere a Patriarhiei noastre cu Patriarhia Ecu- 
menică din Constantinopol... 

Ce am cerut noi? 

1) Să prăznuim Paştele în ecumenicitate... 

2) să nu prăznuim Paştele înaintea evreilor... 

Este adevărat că, de data aceasta, a intervenit însuşi părintele patriarh... 


Mircea Vulcănescu 

Infailibilitatea Bisericii şi failibilitatea sinodală 


Cu inima se crede spre dreptate, 
iar cu gura se mărturiseşte 
spre mântuire (Romani X,10) 


Din noianul de erori ce văzură lumina tiparului, cu prilejul scandalului 
provocat de fixarea sărbătoririi Sfintelor Paşti, este una care, atacând nodul 
problemei, ne oferă prilejul restabilirii unor principii esenţiale structurii 
ortodoxismului. S-a scris anume că trebuie să ne supunem hotărârii Sfântului Sinod, 
oricare ar fi ea, deoarece Sfântul Sinod este alcătuit din arhierei, care nici în materie 
de credință dogmatică, nici în legiferarea canonică nu sunt supuşi erorilor. Afirmaţie 
ce închide o masivă ignoranță în materie de teologie ortodoxă; este vorba, aci, de 
principiul infailibilităţii hotărârilor sinodale... 

Cu drept cuvânt, spune Homiakov că Biserica nu cunoaşte altă autoritate 
decât „autoritatea Duhului”. Dar, atunci, care este criteriul recunoaşterii 
infailibilităţii? Răspundem: 

-  ecumenicitatea. 
- Biserica nu recunoaşte hotărârea unei autorităţi ce ar putea să rupă 
ecumenicitatea ei. 

Dar ce este, pentru Biserica Ortodoxă, această ecumenicitate ? 

Chestiunea merită discuţie, cu atât mai mult cu cât unele manuale, inspirate 
de-a dreptul din cărţile catolice, cuprind, în această privinţă, erori incompatibile 
cu fiinţa Ortodoxiei. Intr-adevăr, dacă biserica romano-catolică recunoaşte, în 
vicarul lui Isus Hristos, pe deţinătorul infailibilităţii în materie de învăţătură, atunci 
când se rosteşte ex cathedra, o face întemeiată pe o concepţie despre biserică 
potrivit căreia fiinţa ei văzută, deşi de aceeaşi esenţă, este substanţial deosebită 
de cea nevăzută, fiecare necesitând o unitate proprie de conducere. In vreme ce 
dreapta credinţă, cunoscând în biserică două firi (văzută şi nevăzută), unite într-o 
singură ființă, nu cunoaşte decât unul singur şi acelaşi Cap nevăzut: lisus Hristos; 
iar unitatea ei nu poate veni de la un organ văzut, ci numai de la legătura ei 
tainică în Duhul Sfânt, cu Ocârmuitorul ei, veşnic de faţă în viaţa tainică a 
Bisericii, cu Capul ei cel nevăzut, unitate care este însăşi unitatea Duhului, [din 
care] izvorăşte şi infailibilitatea în materie de învăţătură. Biserica, în întregul ei, 
este „stâlp neclintit şi îndreptar adevărului”. Rolul preoţiei, în ceea ce priveşte 
infailibilitatea în materie de învăţătură, nu poate fi, în nici un caz, asemuit cu cel 
izvorând din concepţia catolică. Scrisoarea patriarhilor se rosteşte, cum nu se poate 
mai limpede, în această privinţă: 

„„„„iar nestricarea dogmei şi curăția rânduielii nu sunt date în paza unei 
ierarhii oarecare, ci în paza întregului cler şi popor bisericesc, strâns unit în 
dragostea unora faţă de alţii, care este, cu alt nume, însuşi trupul Domnului Hristos, 
adică Biserica credincioşilor.” 

In lumina acestora, cum se lămureşte ideea ortodoxă a ecumenicității? 

Ecumenicitatea nu poate fi o unitate politico-juridică formală, ci constatarea 
identităţii de fapt, a afirmațiilor Bisericii întregi, în timp şi spaţiu. 

Dar acesta nu este decât un alt fel de a exprima invariabilitatea învăţăturii — 
această  invariabilitate rămânând, în ultimă analiză, singurul criteriu de 

recunoaştere a ecumenicităţii. Spre deosebire de catolici, la care papa şi sinodul se 
socotesc pe ei înşişi judecătorul şi măsurătorul adevărului cuprins în tradiţie, în 
ortodoxie, tradiţia este cea care mărturiseşte de ecumenicitatea unui sinod; 
SfântulSinod însuşi nefiind decât mărturisitorul a „ceea ce pretutindenea s-a păzit, 
de toţi, totdeauna” (Sfântul Vincent de Lerins, Canon 84, Sind. VI ecum;; 
Mărturisirea ortodoxă, Sfântul Petru Movilă). 

Prin urmare, pentru ca un Sinod general să se învrednicească de atributul 
ecumenicităţii, nu ajunge participarea la el a tuturor episcopilor ortodocşi în viaţă, ci 
mai trebuie ca mărturisirea acestui Sinod, în fapt, să nu fie întru nimic deosebită 
de ceea ce s-a mărturisit de către Biserică, totdeauna, de toţi şi pretutindenea... 

Care este, acum, situaţia Sfântului Sinod al Bisericii noastre?... Despre a cărui 
alcătuire, spune mitropolitul Gurie astfel: 

„Nu toţi chiriarhii erau la şedinţă; unii din cei prezenţi cereau amânarea, iar o 
parte a fost de părere să se sărbătorească la 5 mai. Şi la şedinţă n-a fost 
patriarhul”... 

Intrebăm: în această situaţie, mai poate fi vorba de „duh de răzvrătire”, 
de ‚conservatism idiot” din partea poporului şi de ameninţări din partea Sfântului 
Sinod? Cine sunt nesocotitorii credinţei ortodoxe? Şi cine străjerii ei?... 

Incă o dată minunata îndărătnicie a credincioşilor ortodocşi întru păstrarea 
„comorii de mult preţ” se dovedeşte a fi un formidabil răspuns lumescului „duh al 
înnoirilor”. Căci: „chiar dacă noi înşine sau înger din cer ar binevesti peste ceea 
ce am binevestit vouă, anatema să fie!” (Galateni, |, 8). 


Între catolicism şi erezie 
sau urmările dogmatice ale rătăcirii sinodale 


A vrut bunul Dumnezeu, pentru păcatele noastre mari şi grele, să încerce 
într-atâta Biserica neamului nostru românesc... Lucrul s-a săvârşit prin hotărârea ca 
Biserica Românească să serbeze Paştile anul acesta, împotriva Predaniei şi a 
Canoanelor, singură şi înainte de paştile iudeilor, la 31 martie [1929], în loc de 5 mai, 
la data adevărată şi laolaltă cu ceilalţi dreptcredincioşi. 

S-a arătat aci, în zilele trecute, care este mărturia dreptei credinţe de 
pretutindenea şi de oricând (mărturie care singura are preţ, ci nu biata părere a 
minţii noastre omeneşti!) faţă de această hotărâre... 

S-ar putea părea unora ciudat că o hotărâre — zice-se — de ordin curat 
disciplinar şi canonic, cum e aceea a hotărârii datei Paştilor, ar putea avea vreo 
urmare privitoare la atingerea celor drepte ale credinţei. 

Deosebirea neînfrântă a Bisericii de Răsărit între dogme şi canoane pare a 
face acest lucru cu neputinţă: dogmele fiind, prin firea lor, veşnice şi neschimbătoare 
(Valsamon, la canon 64, al Sinodului Trullan); iar canoanele fiind schimbătoare, 
după nevoile Bisericii (vezi: Canon 12, al Sin. Trullan, desfiinţând Canon 5 
Apostolic), schimbarea unora neaducând, prin urmare, vătămare celorlalte. 

La o mai mare adâncire, însă, vedem că deosebirea dintre dogmă şi canon nu e 
formală. Şi unele, şi altele sunt date prin canon în formă imperativă, sub 
sancţiunea depunerii sau anatemei şi confirmate de Predania şi uzul cel bisericesc 
de pretutindeni. In fapt, Tradiţia este aceea care a deosebit în chip concret care este 
adevăr de credinţă şi care e prescripţie spre disciplină. 

Dacă, dar, lucrurile stau astfel şi dacă — după cum s-a arătat aci, altă dată — 
Tradiția Bisericii nu este deosebită de Biserica însăşi; după cum Biserica este un 
singur trup al lui Hristos, tot astfel şi Tradiţia este un trup nedespărțit, un 
organism spiritual, în care fiecare lucru ţine într-atâta de întreg, încât, o smintire a 
lui poate aduce o smintire fără asemănare a totului. 

Atât este această Tradiţie de unitară, încât nimic nu poţi clinti din ea fără ca 
totul să fie primejduit a se clinti, căci nimic nu este fără însemnătate întru cele ale 
credinţei. 

Cea mai neînsemnată decizie disciplinară nu are, în viaţa tainică a Bisericii, o 
motivare contingentă, psihologică, locală şi oportunistă — adică, potrivită 
împrejurărilor de timp şi loc —, cum se întâmplă în istoria lumească scrisă-n spiritul 
laic de astăzi; fiecare hotărâre bisericească are, în lumea celor care nu se văd, în 
viaţa tainică a Bisericii, un înţeles nebănuit, împlineşte un gând ascuns al lui 
Dumnezeu, întruchipează o armonie ascunsă, care nu se înfăţişează decât ca un 
semn în ghicitură faţă de toate celelalte. 


Vezi, în acelaşi sens, şi Canonul 21 al Sinodului din Gangra, precum şi Canonul 
7 al celui de-al 7-lea Sinod Ecumenic (Syntagma Ateniană, Il, 580), la care se referă 
ameninţarea cu anatema a Sinodului din Constantinopole în 1638, sub patriarhul 
Chiril din Berea, către cel ce ar îndrăzni să atingă predania bisericească şi să 
introducă inovaţii în Biserică; compară şi Scrisoarea patriarhilor orientali, art. 17, 
precum şi Canonul 91 al Sfântului Vasile cel Mare, care arată că dogmele şi 
descoperirile păstrate în Biserică, atât cele ce-şi au originea în învăţătura scrisă, cât 
şi cele ce-şi au originea în tradiţia Apostolică, încredinţată nouă prin Sfintele Taine, 
„au aceeaşi putere pentru evlavie”. 

La care Syntagma Ateniană adaugă: „dacă negăm obiceiurile neconsemnate 
şi autoritatea cea mare ce stă în ele, atingem cu dinadinsul Evanghelia în 
elementele ei de căpetenie”... (IV, 283); şi aceasta, pentru că orice obicei care are 
valoare în Biserică are la temelia lui un adevăr (Sfântul Ciprian, Ad Pompejum. 
Epistola 74; cf. Firmilian, Epistola către Ciprian, Inter Epistolas Cypriani, Epistola 75; 
Clem i - 


Fixarea datei Paştilor este, desigur, şi ea în legătură cu vreun înţeles ascuns, 
cu vreun adevăr tainic, dar plin de însemnătate, altfel, desigur, că nici Apostolii şi 
nici Sfinţii Părinţi nu şi-ar fi dat osteneala să rânduiască, cu amărunţime, data 
acestei sărbători în Aşezămintele lor (c. V, cap. XVII), nici Sfântul Martir Polycarp al 
Smirnei şi Policrate din Efes nu s-ar fi împotrivit în zadar papei Victor | pentru 
aceasta şi nici Sinodul celor 318 Sfinţi Părinţi de la Niceea nu ar fi hotărât cu 
pedeapsă ce se cade şi ce nu se cade a păzi, în această privinţă, drepţii credincioşi! 

Care este, dară, acest înţeles al Sărbătorii Paştilor şi cum stă, faţă de el, 
hotărârea pomenită a Sinodului Românesc ? 

Două lucruri se tulbură în viaţa Bisericii prin aşezarea Paştilor la 31 martie, 
stil nou: 


Cel dintâi, împotrivindu-se hotărârii formale a Canonului 7 Apostolic în 
adevărata lui înţelegere arătată de Sfinţii Părinţi, precum s-a arătat aci mai înainte; 
iar al doilea, fiind împotriva Predaniei Sfinte a Bisericii, după cum arată Matei Vlastare 
în tâlcuirea aceluiaşi Canon 7 Apostolic. 


Despre sensul tulburării provocate de aşezarea Paştilor înainte de isimeria 
cerească (iar nu cea astronomicească), s-a arătat aci că înseamnă îndrăgirea lumii 
simţurilor în disprețul lumii neschimbătoare a gândului dumnezeiesc. Lăsând să se 
înţeleagă că Apostolii au legat în chip nedespărţit primăvara sufletului de primăvara 
anului, chiriarhii români sunt împinşi să gândească, fără să-şi dea seama, că 
Paştele creştinesc ar avea o legătură necesară cu păgâneasca serbare a primăverii. 
Oricât de mare ar fi analogia celor două primăveri, nu numai că între ele nu poate 
fi nici o legătură necesară, dar ele sunt fundamental deosebite, fără de asemănare, 
prin înţelesul esenţial al Paştilor, prăpastie de netrecut pentru păgâni. 

O a doua nesocotinţă, mai gravă, naşte din această săvârşire a Paştilor 
înainte de isimeria cerească. E săvârşirea a două Paşti în cursul aceluiaşi an, lucru 
neîngăduit de Aşezămintele Apostoleşti: 

„Voi, fraţilor, care aţi fost răscumpăraţi cu scumpul sânge al lui Hristos, 
trebuie să sărbătoriţi zilele Paştilor cu îngrijire şi cu luare-aminte după isimerie, ca 
să nu sărbătoriţi de două ori într-un an amintirea unei patimi, ci o dată pe an, spre 
aducerea-aminte de Cel ce a murit o dată”; şi, mai departe: 

„Voi însă păziţi cu îngrijire isimeria primăverii, care cade în ziua a douăzeci şi 
doua a lunii a douăsprezecea, care este distru (martie), aşteptând până în ziua a 
douăzecea a sfertului întâi de lună, ca nu cumva ziua a patrusprezecea a lunii (de 

pe cer) să cadă în altă săptămână şi, rătăcindu-ne din neştiinţă, să serbăm Paştile 
de două ori în acelaşi an”... (cartea a V-a, cap. 17). 

Anul bisericesc preînchipuie, în aşezarea lui, întreg văleatul, de la Facere şi 
până la Judecată. Şi, cum pentru tot acest timp creştinii nu mărturisesc decât o 
singură Înviere a lui Hristos, întru care cu toţii avem viaţa, asemenea numai o 
Inviere pe an se cuvine să serbăm. 

Serbând mai mult decât un Paşte în fiecare an întru închipuire, cată a se- 
nţelege că întru adevăr o singură jertfă şi o singură înviere n-ar fi de-ajuns spre 
mântuire; căci, în cursul aceluiaşi văleat, închipuit de cursul aceluiaşi an, ar urma că 
după înviere s-ar face o nouă vânzare şi după vânzare o nouă răscumpărare şi 
astfel Biserica ar cădea în prăpăstiile cele mai de afund ale rătăcirilor origeniste 
privitoare la-nviere. 

Aceasta nu se întâmplă însă şi cu Paştele cel zilnic, săvârşit în Biserică întru 
împărtăşirea credincioşilor cu Sfântul Trup şi Sânge al Domnului Hristos, pentru că 
acestea nu sunt mai multe Paşti, adică mai multe jertfe, nici mai multe învieri, ci 
continuarea neîntreruptă şi fără de număr, de fapt şi întru adevăr şi nu întru 
închipuire, a uneia şi aceleiaşi jertfe arhiereşti şi Sfinte Învieri a lui Hristos, întru 
care cu toţii avem parte. 


Este, deci, o mare deosebire de făcut — şi, cu ea, am pătruns în miezul 
chestiunii noastre — între înțelesul ontologic al Paştilor liturgice ce se săvârşesc în 
orice zi — Paştele săvârşirii şi al împlinirii jertfei — şi celălalt înțeles al Paştilor, al 
amintirii şi sărbătoririi, care se petrec o dată în an. 

Cel dintâi Paşte, euharistie, e un fapt real, dar tainic, petrecut în timp, dar 
neatârnat de vremuri, pe care le măsoară, umplând cu plinătatea lui, ca un izvor 
veşnic de Har, timpul dintre Golgota şi Judecata de Apoi; un fapt neasemănător şi 
unic, la care suntem toţi chemaţi ca să luăm parte: Jertfa de Sine a lui Dumnezeu 
pentru dragostea Sa de oameni. Aceste Paşti sunt temelia şi Taina însăşi a 
Bisericii. 

Celelalte Paşti, sărbătoreşti, au însă şi alt înţeles, legat de cel dintâi, însă 
deosebit de dânsul. Paştele anual nu este numai săvârşirea jertfei, ci şi vedenia 
mai dinainte, ca într-o prefigurare, a roadelor acesteia pentru universul întreg. El este 
deci vedenia simbolică a jertfei şi a rostului ei pentru soarta lumii, în cadrul unui şir 
întreg de semne care se urmează-n vreme (calendarul). 

De Paşti, Biserica se vede pe sine ca-n oglindă şi-şi măsoară creşterea către 
„statul lui Hristos”, subliniind, prin deosebită întristare şi bucurie, acest sfânt 
înţeles al jertfei dumnezeieşti pentru soarta lumii (Aşezămintele Apostoleşti, V, 17- 
19). 

Rămâne totuşi, între comemorarea anuală şi simbolică a învierii universale 
întru Hristos, şi săvârşirea reală a jertfei euharistice o legătură pe care deosebirea 
de mai sus nu o înlătură, ci, dimpotrivă, o-ntăreşte. Legătura ar putea izvori din 
firea simbolului însuşi, care-i mai mult decât o simplă analogie formală şi închide 
în el o referinţă reală şi directă a celui simbolizat: „cu asemănarea se cheamă cel 
asemenea”. In cazul Paştilor, asemănarea este însăşi mai mare, simbolul cuprinzând 
în sărbătorirea lui însăşi săvârşirea reală a semnificației (Ibidem, V, 19). Prin aceasta, 
cele două Paşti nu sunt, deci, în firea lor, decât unul singur. Prin aceea însă că 

totul nu e încă îndumnezeit şi nu ia parte-n fapt la Jertfa arhierească a lui Hristos, 
se naşte-n vreme o preîntruchipare a învierii lumii întregi întru Hristos, deosebit 
de săvârşirea zilnică a jertfei: Paştile (Ibidem). 

Astfel, sărbătorirea Paştilor de an nu e nici ea o preînchipuire ideală, un 
simulacru al Paştelui cel veşnic, ci este o preiîntruchipare a învierii lumii întregi 
întru mântuire. Este vedenia — începătura încă de acum — a rodului jertfei celei 
dumnezeieşti, este „arvuna învierii” tuturor (Ibidem, V, 7; V, 19). 

De aceea, Paştile este, înainte de orice: „împărtăşire”, dar împărtăşire a 
tuturor din jertfa cea dumnezeiască. 

A face Paştile înseamnă, deci, pentru creştin a se împărtăşi, a avea parte la 
Înviere. 

A face Paştile înseamnă însă, pentru Biserică, a se uni împreună în 
împărtăşanie toţi creştinii laolaltă, întru nădejdea învierii tuturor. Astfel, 
sărbătorirea anuală a Paştilor devine chezăşia şi semnul biruinţei totale celei de 
apoi asupra şarpelui şi a morţii în această deosebire de înţeles stă şi deosebirea 
timpului de sărbătoare a celor două Paşti, cel implinit şi cel de semne. 

Din nevoia de a înfăţişa în vreme acest înţeles al sărbătoarei în cadrul anului 
de semne, izvorăşte, deci, sensul aşezării datei Paştilor în calendar. 

Dar aici intervine piatra de poticnire: paştile iudeilor. Dacă între înţelesul 
celor două Paşti legătura e aceea pe care am văzut-o, urmează că sărbătorirea 
Învierii nu se poate face, în nici un chip, odată sau înainte de paştile iudeilor. Să 
lămurim. 


A. După cum ne spune Cartea leşirii lui Moise (cap. XII), Paştile legii vechi a 
fost aşezat de Dumnezeu întru pomenirea ieşirei din Egipt a neamului lui Israil. 
Rânduiala jertfirii mielului cu acest prilej, precum şi a mâncării azimei trebuiau să 
aducă aminte iudeilor de scoaterea lor din robie; dar ea mai trebuia să preînchipuie 
jertfa sângeroasă a mielului şi a Păstorului, slobozirea prin ea de sub cătuşele 
morţii, păcatului şi fărădelegii întru Învierea lui Hristos. 


1. Paştile legii înseamnă deci, pentru creştin, preînchipuirea adevăratului 
Paşte, rânduit de lisus Hristos ucenicilor la Cina cea de Taină. 

Această preînchipuire era semnul legăturii Dreptului cu Domnul, ea însemna 
nădejdea dreptului în îndurare Domnului către norodul său şi ea trebuia deci 
sărbătorită de tot cel ce voia să aibă parte de mântuire. 


2. Odată săvârşită jertfa, odată judecat, răstignit şi înviat Fiul lui Dumnezeu, 
odată îndeplinită legea, păstrarea vechii porunci e dezlegată (Aşezămintele 
Apostoleşti, V, cap. 17, şi numeroase texte din Îndemnurile împotriva iudeilor ale 
Sfântului loan Hrisostom; trad. fr., Jeanin, III, 300-312). 

Creştinii nu mai au a o săvârşi, căci ea s-a săvârşit o dată pentru totdeauna, 
iar rânduiala împărtăşaniei cu Sfântul Trup şi Sânge al Domnului Hristos prin 
prefacerea pâinii şi a vinului însemnând — cum am spus —, nefiind decât 
săvârşirea mai departe a jertfei dumnezeieşti a legii celei noi. Împlinindu-se 
întruchiparea, nu mai avea a fi serbată preînchipuirea. 


3. Se întâmplă însă că iudeii sărbătoresc totuşi mai departe paştile legii celei 
vechi, după Inviere. 

Ce înțeles are, pentru creştin, acest lucru ? Faptul că iudeii slujesc mai departe 
paştile legii nu înseamnă, în nici un caz, că acest paşte trebuie păzit şi de creştini. 
Hotărârile Bisericii în această privinţă sunt formale şi categorice şi au fost date tocmai 
pentru că, în vremea dintâi a creştinismului, mulţi credincioşi sărbătoreau Paştile de 
două ori: o dată cu iudeii şi o dată după dânşii, paştile iudeilor fiind socotit de ei ca 
paştile durerii, iar Paştile Învierii, ca Paştile bucuriei creştinătăţii întregi. 

Dar înseamnă oare şi că paştile legii nu mai are nici un fel de însemnătate 
pentru creştini? Ferească Dumnezeu! 


4. Sărbătorirea paştilor legii mai departe de către iudei, după ce legea a fost 
împlinită, înseamnă că iudeii aşteaptă încă pe Hristos drept Mântuitor, înseamnă, 
prin urmare, în realitate tăgăduirea mai departe şi răstignirea mai departe a lui 
Hristos după Inviere (Aşezămintele Apostoleşti, V, 7). Acesta este înţelesul real al 
prăznuirii paştilor iudeilor după răstignirea şi Învierea Domnului Hristos. Ce are de 
gândit un creştin faţă de această tăgăduire? Tăgăduirea şi răstignirea lui Hristos 
înainte de Înviere, oricât de greu ar fi de priceput cu mintea, era necesară Învierii 
lui Hristos. „Trebuia ca Hristosul să pătimească toate acestea şi să intre întru 
slava Sa.” (Luca, XXIV, 26). 


5. Stăruinţa acestei tăgăduiri după Înviere şi prăznuirea ei la o anumită dată în 
vreme fac însă imposibilă însemnarea cu aceeaşi dată sau prăznuirea înaintea 
acesteia a prefigurării Invierii universale, care presupune tocmai ca s-a biruit orice 
tăgadă. Astfel, vedenia încă de pe acum în semne a roadelor Învierii nu este de 
închipuit decât după biruirea drăceştei şi tainicei împotriviri a iudeilor. Orice altă 
rânduială tulbură rânduiala hotărâtă de Dumnezeu. Căci Dumnezeu ne ridică treptat 
de la idoli la jertfă şi la azimă, şi de la azimă la Tainele Dumnezeieşti, iar de la 
Sfintele Taine la Impărăţia Cerurilor (Leon din Ohrida, Scrisoarea a 2-a despre 
azime). 


B. Pe de altă parte însă, paştile legii vechi nu încetează de a reprezenta în 
simbol prefigurarea Paştelui adevărat (Aşezămintele  Apostoleşti, VI, 19), ci 
pomenirea lor devine inutilă creştinismului, de vreme ce Biserica posedă realitatea 
însăşi (iar a iudeului prăznuire e tăgadă). 

Dar dacă aşa este, atunci, săvârşirea Paştelui creştin nu poate fi nici ea făcută 
decât „după pasca iudeilor, pentru ca să vină mai întâi închipuirea, adică, 
înjunghierea mielului şi apoi să urmeze ceea ce se închipuia, adică moartea Omului şi 
Invierea” (Aşezămintele Apostoleşti, cartea a V-a, cap. 17; citat după Matei Vlastare, 
la tâlcuirea Canonului 7 Apostolic din Pidalion, text ce — semnificativ — nu se 
găseşte în ediţiile apusene ale Așezămintelor...). 

C. Amândouă aceste lucruri converg spre a pune în lumină imposibilitatea 
absolută a serbării Paştelui creştin odată cu iudeii sau înaintea lor. 


1) A serba odată cu iudeii înseamnă că un acelaşi lucru reprezintă, pe un 
acelaşi plan, două lucruri potrivnice, aceeaşi zi a anului însemnând, 
acelaşi timp, pentru noi şi preînchipuirea biruinței din urmă a Mielului 
asupra oricărei tăgade, şi pomenirea stăruinței tăgadei, după biruinţă, ceea 
ce nu e cu putinţă. 

2) lar a-l sărbători înainte de iudei înseamnă: 


a) a serba realitatea înaintea prefigurării, adică a nesocoti raportul real al 

celor două Testamente şi a rupe cu Marcion legătura dintre ele; şi 

b) mai înseamnă a lăsa ca tăgăduirea în semne să se facă după pomenirea 

biruinţei Învierii, adică, înseamnă a ne îndoi de eficacitatea mântuitoare 
a Învierii şi chiar a tăgădui Învierea adevărată a Mântuitorului. 

Acestea sunt urmările nenorocite ale pripitei hotărâri sinodale româneşti. 

Toate împotrivirile acestea fac imposibilă realizarea, pe planul semnelor din 
calendar, a înţelesului adevărat al Paştelui creştin, după hotărârea sinodală. 

1. Catolicii, care, înaintea noastră, au păşit pe acest tărâm şi au rupt legătura 
cu paştele iudeilor, au tălmăcit astfel îngăduiala de a rupe solidaritatea celor 
două date: _ 

sărbătoarea paştelui iudeilor după răstignirea şi Invierea lui Hristos, potrivit 
învăţăturii bisericii întregi, este dezlegată. 

Paştele iudeilor e nul şi biserica nu are a ţine seama de dânsul. 

Biserica de Apus face astfel „,abstracţie” de faptul ca iudeii urmează a-şi 
serba paştele ca mai înainte. 

Dar, pentru ca această desfacere a legăturii celor două Paşti să nu 
compromită solidaritatea celor două Testamente, cel dintâi fiind, de fapt, 
preînchipuirea celui din urmă, şi acesta neputându-se prescrie, biserica romană se 
subrogă pe sine în toate drepturile sinagogii şi ia asupra-şi împlinirea strictă a legii, 
în locul acesteia prescriind în favoarea sa toate făgăduielile lui Dumnezeu către 
Israil. 

Astfel, biserica de Apus dă, în chip material, jertfa cu azimă în locul iudeilor; 
iar formal se instituie moştenitoare spiritului iudaic în biserică. Ea izbuteşte, prin 
acest „artificiu”, să nu respecte legătura datei Paştilor, fără a putea fi învinuită de 
marcionism şi erezie. 

Nu este locul să arătăm aci încurcăturile în care intră, prin aceasta; ajunge să 
spunem că săvârşirea cu azimă a cinei este singurul paleativ care evită erezia celui 
ce rupe legătura datelor. De aceea, catolicii s-au încăpățânat într-însa. 

Să fi vrut Sinodul Românesc să ne împingă pe nesimţite spre aceasta datină, 
cu alte cuvinte, să ne pună în situaţia de a fi siliți să recurgem la ea? Nu se poate! 

2. Biserica noastră a înţeles cu totul altfel acest lucru. Ea nu a socotit 
niciodată că trebuie să se substituie sinagogii şi nu a serbat niciodată Paştele cu 
azimă, învinuind chiar de iudaizare biserica catolică (Leon din Ohrida, op.cit.; 
Nichita Stithatul; etc.). 

Dacă Biserica noastră se socoteşte moştenitoarea sinagogii, aceasta trebuie 
înţeles în sensul ca ea a primit, ca piatra din capul unghiului, piatra pe care iudeii 
au îndepărtat-o, răpindu-şi astfel mântuirea. 

Acesta este întocmai tâlcul în care „moştenirea a fost răpită fiilor lui Israil” 

(Luca, XX, 16; Matei, XXI, 43). 

Legătura dintre prefiguraţie şi adevăr a celor două Testamente a fost păzită de 
Biserica noastră prin rânduiala succesiunii datei Paştilor... 

Acesta este marele adevăr pe care-l păzeşte neclintit această, zice-se, 
„neînsemnată” aşezare! 

lar că acesta este adevăr, ci nu convenţie, o arată tot tâlcuirea aceluiaşi 
Canon 7 Apostolic în Pidalion, prin minunile mari care au întovărăşit data adevărată, 
împotriva datei hotărâte de latini... 


Netemeinicia scrisorii sinodale 


S-au arătat aci, acum câtăva vreme, temeiurile pe care se sprijinea neputinţa 
serbării Paştelor altcândva decât la 5 mai [1929], odată cu toată lumea ortodoxă. 
Tăcuseră glasurile omeneşti, spre a vorbi numai Predania, Canoanele şi textele 
învăţăturii. De-atunci, însă, multe lucruri s-au schimbat: Sinodul a dat o carte 
pastorală, prin care a vrut să-şi lămurească-n chip polemic gândul faţă de 
credincioşi. Pastorala conchidea în sensul că toţi vor sărbători Paştele la 31 martie, 
sub ameninţarea pedepsei puterilor lumeşti la care se făcea apel, pentru 
menţinerea ordinei. 

Apoi, Sinodul a revenit asupra primei hotărâri şi, în şedinţa de la 8 februarie, a 
îngăduit ca fiecare creştin să serbeze după cum îi îngăduie cugetul, încuviinţându-se 

preoţilor să mângâie pe credincioşi cu slujba Paştilor şi la 5 mai, dacă norodul o va 
cere... 

A rezultat că data indicată de vechea Pascalie nu mai putea fi menţinută, 
fără neajunsuri grave. 

Anume: 1) vechea dată a Paştilor se-ntâmplă să cadă, în unii ani, în afară de 
intervalul de timp dintre 22 martie şi 25 aprilie al calendarului îndreptat; şi, cum 
serbările fixe sunt astăzi aşezate după acest nou calendar, nepotrivirea produce 
un şir înţeles de tulburări în rânduielile bisericeşti. 

Pentru aceasta, Scrisoarea pastorală enumeră câteva asemenea tulburări, şi 
anume: 


1) mai mult de jumătate a lunii martie ar cădea afară din Post; 
2) sărbătoarea celor 40 de mucenici ar cădea afară din Postul mare; 
3) Buna Vestire ar cădea în a doua săptămână a Postului mare; 


4) Sărbătoarea Sfinţilor Petru şi Pavel s-ar reduce, prin aceasta, la mai 
nimic; 

5) Sfintele Paşti ar fi serbate după 25 aprilie, ceea ce ar fi necanonic (sic); 

6) Sfintele Paşti ar cădea după a doua lună plină de după echinoxiul de 
primăvară. 

Spre a evita toate aceste tulburări, Sinodul a socotit ca e mai nimerit ca 
Paştele să fie serbat la 31 martie, adică, în prima duminică de după luna plină, 
după echinocțiul de primăvară, al anului de pe cer. 

S-a arătat, aci, că această din urmă aşezare este şi ea lovită de o serie de 
inconveniente grave: care face imposibilă serbarea Paştilor la această dată. 

Anume: sărbătorirea Paştilor la 31 martie: 


1) este necanonică, întrucât nu respectă hotărârile Sinodului de la 
Niceea, menţionate în scrisoarea lui Constantin; şi anume, obligaţia ca toţi 
creştinii să serbeze Paştile în aceeaşi zi; 

2) calcă Predania, care prevede obligaţia ca, în nici un caz, Paştele să nu 
se serbeze odată sau înainte de iudei; 

3) e schismatică, deoarece rupe comunitatea pascalică a tuturor 
drepţilor-credincioşi în nădejdea învierii noastre; 

4) este eretică, deoarece, prin nerespectarea acestor practici, rupe 
solidaritatea celor două Testamente şi cade în păcatul lui Marcion. 

Dar, dacă acestea sunt încurcăturile care se ivesc în unii ani, la orice dată 
vom serba Paştele după noul calendar, urmează că, din punct de vedere 
bisericesc, noul calendar nu este bun şi, ca atare, Sinodul trebuie neapărat să-l 
lepede ca pe un netrebnic, dacă vrea cu dinadinsul să nu se întâmple nici o 
tulburare. Lucrul este cu atât mai uşor de făcut bisericeşte, cu cât schimbarea 
calendarului nu s-a făcut de nevoi bisericeşti, ci din faptul că se iveau „încurcături 
între oameni”... 

Argumentarea mai păcătuieşte-n acest punct şi acolo unde invocă 
precedentul Sinodului de la Niceea, fără a spune care erau încurcăturile şi de ce 
ordin (lumesc sau bisericesc). 

Unde se spune că Sfântul Sinod de la Niceea, sărind cele trei zile, a vrut să dea 
o normă de precedent pe viitor ? 

S-au socotit mai grave abaterile care ar fi atras mai uşor luarea-aminte a 
credincioşilor, faţă de călcarea canoanelor, pe care ei n-o puteau băga aşa de uşor 
de seamă... 

Căci, odată schimbat, calendarul, în loc să lumineze poporului, a voit să-l 
înşele, să potrivească astfel lucrurile, încât să pară că nu s-a schimbat nimic. 

A lepădat astfel normele esenţiale — şi nevăzute —, spre a păstra pe cele 
văzute şi potrivite nu intereselor bisericeşti, ci celor lumeşti. 

Mai e nevoie să repetăm că, având de ales, între un motiv lumesc şi unul 
bisericesc, Sinodul era dator să aleagă pe cel bisericesc ? 

Ce vom face noi, faţă de această stare grea, în care chiriarhii noştri au adus 
Biserica ? Nu vom pierde nădejdea, căci Domnul Nostru lisus Hristos este Domnul 
răbdării şi al milei fără de sfârşit. Ne vom îndrepta către Sinod şi,... vom spune, 
din inimă fiiască rostind: 

Prea Sfinţilor Părinţi, 

Învăluiţi de autoritatea ştiinţei, nimeni nu vă mai recunoaşte căpetenii, 

Învăluiţi de nimbul de lumină al Duhului Sfânt, da. 

Voi sunteţi semnul unei alte autorităţi decât cea lumească, şi 

Nu se cade s-o dispreţuiţi, trecându-i înainte alte temeiuri şi alte autorităţi. 

Voi nu vorbiţi nici astronomilor, nici ateilor, oricât de supuşi, ci numai celor 
care cred şi mărturisesc Treimei. 

Căci voi sunteţi sarea Pământului şi, dacă sarea-şi pierde Darul, cu ce se va 
săra?! 

Uitaţi, deci, glasul veacului şi al ştiinţei, daţi pas credinţei, scoateţi candela 
de sub obroc, ca toţi să cunoască precum că sunteţi întru El, prin aceea că aveţi 
dragoste întru voi. 

Voi n-aveţi a vă potrivi nimănui şi toţi au a se potrivi darului fără măsură. 


Pascalia şi nedumerirea ortodocşilor 


„Dacă voi nu mă vreţi, eu vă 
vreau” 
Al. Lăpuşneanu 


Credinţa 
şi ideea religioasă izvorăsc din revelaţia dumnezeiască, venită nouă prin lisus 
Mântuitorul şi Sfinţii Apostoli, precum şi din necesitatea sufletească ce este 
înnăscută în cutele cele mai ascunse ale firii omului, dornice de hrana cea divină. 

Istoria ne-a dovedit că o credinţă cu greu se schimbă, iar poporul identifică 
credinţa lui cu însuşi scopul existenţei lui pământeşti. 

De aceea, când Sinodul Român, la 24 ianuarie [1929], a decis revenirea 
asupra vechei sărbătoriri a Paştelui, s-au născut, în sânul Bisericii creştine 
Ortodoxe autocefale Române, nedumeriri şi neînţelegeri, care, prin natura lor, 
prezintă seriozitate, nu atât prin latura lor religioasă, cât cea politică. 

Istoria ţării noastre şi-a scris visul ei de aur cu ajutorul cel nepreţuit al 
unităţii noastre de credinţă, confundându-se adesea ideea de stat cu cea 
religioasă. 

Domnii noştri au luptat atât pentru ţară, cât şi pentru „creştinătate”. Deci, 
ideea de stat mergea mână în mână cu cea religioasă. 

Astăzi, ne-am pus noi înşine ţara pe două tărâmuri. Credincioşii se împart în 
treizeci şi unu martişti şi cinci maişti. 

Chestiunea schimbării Pascaliei nu este numai o neînțelegere ,„„popească”. 

Biserica creştină Ortodoxă din întregul Orient şi-a fixat, din primele veacuri 
ale creştinismului (Sinodul de la Niceea, 325 d.Hr.), modul de a serba Sfintele Paşti. 
lar o tradiţie de peste 1600 ani a fixat data sărbătoririi Paştelui după sărbătorirea 
paştelui evreiesc. Paştele sărbătorindu-se la 31 martie, rezultă că anul acesta Paştele 
creştin să se serbeze înaintea celui evreiesc. Lucrul acesta, însă, în ME Basarabie 
şi în multe părţi din Moldo 


Mulţi dintre noi vor zice ca această chestiune nu se poate cunoaşte mai 
bine decât de clericii noştri şi de către autoritatea noastră supremă în materie 
religioasă, care este Sfântul Sinod. Lucrul aşa ar fi, însă religia noastră creştină 
denumeşte cu expresia e clericală — cu tot 
cortegiul ei ierarhic — 


Prin urmare, o chestiune atât de importantă, ca cea a schimbării datei 
Sfintelor Paşti, nu poate fi tratată numai pe baze pur ştiinţifice şi numai de către 
chiriarhii noştri, ci trebuie a lua în seamă şi alte considerente, ca: practica de până 
acum a Bisericii noastre creştine Ortodoxe, susceptibilitatea poporului în materie de 
schimbare a unui obicei devenit o lege, simbolul Invierii Domnului, care se aseamănă 
cu venirea primăverii celei înfloritoare — anotimp ce semnifică înflorirea şi 
răspândirea creştinismului asupra păgânismului şi a lumii întregi etc. 

In articolele ce vor urma, vom vedea motivele pe care se bazează SfântulSinod 
de la 24 ianluarie] a.c., în hotărârile luate şi motivele pe care se întemeiază 
susţinerea rămânerii sărbătoririi Sfintele Paşti tot la data de 5 mai, împreună cu 
Orientul creştin ortodox. 

Biserica noastră se conduce, până la mucenicie, de lumina adevărului şi de 
steaua intereselor superioare ale majorităţii poporului român. 


Pastorala de la 7 februarie a Sfântului Sinod 

Este un lucru ştiut şi pentru care toată lumea este de acord că, dacă Orientul 
creştin nu ar fi îndreptat vechiul calendar iulian, am fi ajuns să avem, peste câteva 
milenii, iarna vara şi vara iarna. 

Împăratul luliu Cezar, la anul 46 a.Hr., puse pe învățatul astronom al 
timpului, Sosigene, să-i calculeze valoarea exactă a anului tropic. 

Acesta socoti ca anul tropic este de 365 zile şi 6 ore. lar pentru uşurare, hotărî 
ca anul civil să se socotească ca având 365 zile, iar diferenţa de 6 ore să se 
adauge la fiecare trecere de 4 ani, ca făcând împreună 24 ore, adică, o zi. Prin 
urmare, la fiecare 4 ani tropici, anul civil să se socotească ca având 366 zile, 
denumindu-se, astfel, an bisect. 

Calendarul iulian a fost admis de Biserica creştină la anul 325, în Sinodul de 
la Niceea, din Bitinia. 

Invăţatul Sosigene, însă, nu a socotit exact anul tropic, căci, acesta nu are 365 
zile şi 6 ore, sau 365 zile 25 sutimi de zi, cum calculase el, ci, adevăratul an tropic, 
socotit exact, are 365 zile şi 242 256 fracțiuni de zi. Deci, ceva mai puţin decât 
anul din calendarul iulian... 

Oare, în materie religioasă pe lângă credinţă, nu trebuie să fim conduşi de 
acelaşi elementar bun-simţ şi de aceeaşi perspicacitate a lucrurilor? lar tot în 
materie de religie, cine este oare mai presus, adevărul ştiinţific sau adevărul 
religios? 

Sa vedem, acum, dacă schimbarea Pascaliei era tot aşa de îndreptăţită ca să 
se facă. 

Începutul secolului al IV-lea după Hristos era foarte mult frământat de 
diferite dispute dogmatice, care aveau loc în sânul Bisericii creştine, ceea ce dădea 
naştere la multe erezii şi depărtări de credinţa cea adevărată a religiei creştine. 
Pentru a se combate aceste erezii, Împăratul Constantin cel Mare, dornic sa ia şi 
alte hotărâri pendinte cu Biserica, convocă un Sinod Ecumenic la Niceea, în Bitinia, 
pe la anul 325 d. Hristos. La acest Sinod, luară parte 318 Sfinţi Părinţi ai întregii 
Biserici creştine Ortodoxe, deci, şi Apusul, care nu era încă rupt de Răsărit. Acest 
Sfânt Sinod Ecumenic, pe lângă alte multe chestiuni ce-a avut de discutat, a 
hotărât, cu privire la data Paştelui, că această sărbătorire trebuie să cadă: în 
prima duminică după prima lună plină ce vine după echinoxul de primăvară (21 
martie)... 

În Pastorala către popor de la 7 februarie a.c., a Sfântului Sinod, se spune 
că, dacă am serba Sfintele Paşti la 5 mai, „s-ar călca hotărârea şi practica întregii 
Biserici, după care, Sfintele Paşte nu se pot trece, spre serbare, dincolo de 25 
aprilie”. Dar, nu e mai puţin adevărat, deoarece 5 mai, stil nou, cade, pe stil 
vechi, tocmai între 22 martie şi 25 aprilie, necălcându-se astfel cu nici o iotă 
hotărârea Sfântul Sinod de la Niceea, Paştele, după stil vechi, căzând, anul acesta, 
la 21 aprilie. Tot Pastorala Sfântului Sinod, vorbind despre „încurcăturile” ce ar 
rezulta, în cazul de s-ar serba Sfintele Paşti la 5 mai, zice: „In primul rând, 
bunăoară, ar fi trebuit să se prelungească mâncarea de carne peste jumătatea lunii 
martie, luându-i din ea 17 zile pentru dulce, ceea ce nu s-a întâmplat până acum 
în Biserica Ortodoxă”. 

Concluzia ce se trage este falsă, deoarece şi premiza pusă este tot falsă. 
Serbând Paştele pe stil vechi, 21 aprilie, şi Postul Paştelui va începe pe stil vechi. Nu 
va zice nimeni, cred, ca să avem Învierea la 5 mai, stil nou, iar Postul de 7 
săptămâni să-l începem la 17 martie, ci, la 5 mai, stil nou, corespunzându-i, pe stil 

Tradiţia este cuvântul nescris, rămas nouă de la Mântuitorul lisus Hristos, şi 
care ne-a fost transmis prin Apostoli şi ceilalţi Sfinţi Părinţi. Mântuitorul nu a vrut să 
facă mai multe partizi religioase sau mai multe şcoli, ci o singură religiune, pentru 
toți. De aceea nu a însărcinat pe Apostoli să scrie, ci să înveţe; aşa că, predica 
verbală este anterioară Scripturii. Chiar şi în Vechiul Testament, Scriptura şi 
Tradiţiunea subzistau împreună, iar Mântuitorul nu a recunoscut numai Legea şi 


creştine Ort fânta Tr inst fânt 
riptură. 


